Jangkaan kes positif Covid-19 meningkat – KKM
Oleh MOHD RASDAN AHMAD

20 Disember 2021, 4:33 pm
KUALA LUMPUR – Kementerian Kesihatan (KKM) menjangkakan peningkatan kes positif Covid-19 di pusat pemindahan sementara (PPS) seluruh negara selepas kejadian bencana banjir yang berlaku di Malaysia ketika ini.
Menterinya, Khairy Jamaluddin Abu Bakar berkata, keadaan di PPS dianggap berisiko tinggi serta langkah dan pematuhan kesihatan awam mungkin tidak dapat dilaksanakan sepenuhnya ketika berdepan musibah banjir.
“Dalam kita menyelamatkan mangsa banjir ini, keutamaan adalah untuk menyelamatkan mereka dan kadangkala memang tak dapat dielakkan beberapa perkara yang sepatutnya dibuat dalam langkah kesihatan awam tidak dapat dipatuhi,” katanya ketika sidang akhbar di Parlimen hari ini.
Tambahnya, setakat sehingga pukul 11.00 pagi tadi, 181 kes dikesan positif Covid-19 di PPS seluruh negara melibatkan 117 kes di Selangor, Pahang (52), Kelantan (enam), Kuala Lumpur (empat) dan masing-masing satu di Negeri Sembilan dan Melaka.
Hasil saringan di PPS terlibat mendapati kebanyakan kes adalah daripada kategori satu dan dua dengan kesemua kes dipindahkan ke hospital, Pusat Kuarantin dan Rawatan Covid-19 Berisiko Rendah (PKRC) atau kemudahan yang ditentukan iaitu PPS khusus untuk mereka yang mempunyai kes Covid-19.
Menurut Khairy lagi, KKM juga mengenal pasti seramai 206 mangsa banjir sebagai kontak rapat dan mereka juga dipindahkan ke PPS yang khusus serta hospital.

Bagi menghadapi pertambahan kes Covid-19 Khairy berkata, sistem kesihatan awam telah siap sedia untuk menerima lebih ramai pesakit disebabkan musibah banjir yang melanda.
“Kita akan tambah bilangan pasukan KKM di lapangan. Kita akan teruskan dengan saringan-saringan di PPS supaya kita dapat kenal pasti mereka yang positif kemudian diasingkan dan kontak rapat mereka juga telah dikenal pasti dan turut diasingkan,” ujarnya. – K! ONLINE


Rumah tenggelam, Yantzen tidur atas bumbung
Oleh HANISAH SELAMAT

20 Disember 2021, 4:00 pm
PETALING JAYA – Penyanyi rock, Yanzten merupakan antara mangsa banjir di Hulu Langat, Selangor yang berdepan situasi menakutkan apabila terpaksa memanjat bumbung rumah berikutan paras air naik mendadak dalam kejadian malam kelmarin.
Katanya, dalam keadaan kelam kabut menyelamatkan diri daripada terperangkap, dia hanya sempat mencapai beg pakaian sebelum berlindung di atas bumbung semalaman sambil menahan kesejukan menunggu bantuan datang.
“Air naik terlampau cepat dan deras, cuma sempat bawa sebuah beg. Tiada cara lain, terpaksa panjat bumbung bagi menyelamatkan diri. Ketika itu sudah tak fikir harta benda.
“Semalaman saya bersama penduduk lain bertahan dalam kesejukan. Boleh nampak rumah sekeliling sudah dinaiki air, tinggal bumbung. Dalam kesejukan kami hanya dapat berdoa supaya keadaan reda.
“Masa itu memang pasukan penyelamat pun tak dapat masuk sebab jalan turut dinaiki air. Beberapa jam kemudian bantuan tiba, semua mangsa termasuk saya dibawa ke pusat penempatan sementara.
“Sebenarnya, ini pengalaman pertama yang saya lalui sepanjang lima tahun tinggal di sini. Sebelum ini air sungai saja melimpah. Jadi saya masih buntu,” katanya kepada Kosmo! Online.

Pemilik nama sebenar Yantzen Juniwan, 63, itu yang kini menumpang di Pusat Pemindahan Sementara (PPS) turut memaklumkan belum menjenguk kediamannya yang terletak di Taman Sungai Serai Tambahan.
Katanya, dia menganggarkan lebih 90 peratus barang rumahnya musnah termasuk peralatan elektrik, perabot serta kenderaan berdasarkan paras air yang memenuhi kawasan kejadian.
“Buat sementara ini saya tinggal di PPS bersama keluarga lain yang terkesan. Alhamdulillah, semua petugas di sini sangat membantu, begitu juga sukarelawan, NGO (pertubuhan bukan kerajaan), pasukan keselamatan dan orang kampung.
“Setakat ini saya belum lagi tengok keadaan rumah tetapi sejak malam kejadian, saya dapat anggarkan banyak barang rosak. Kereta dan motosikal turut tenggelam dalam banjir.
“Kalau sudah ada bekalan elektrik serta air, saya akan bersihkan rumah. Air sudah surut dan jalan masuk juga sudah boleh dilalui kenderaan. Saya difahamkan rumah terjejas dipenuhi selut.
“Sekarang saya masih belum tahu lagi nak buat apa. Kena tunggu perkembangan selanjutnya. Tunggu bekalan air dan elektrik disambung semula, baru boleh bersihkan rumah,” kata bekas vokalis Rusty Blade dan May itu lagi.
Penyanyi lagu Insan yang tinggal sendirian itu tidak ketinggalan menzahirkan terima kasih atas bantuan pihak penyelamat terutama Angkatan Tentera Malaysia (ATM) yang membawa mereka yang terkandas menaiki bot ke lokasi selamat.
Malah katanya, sejak kelmarin ramai kenalan dan saudara mara yang menghubunginya untuk bertanya khabar selain menyuarakan hasrat membantunya dan mangsa lain. – K! ONLINE


Banjir: mangsa banjir di Perak meningkat 264 orang
Oleh ASLIZA MUSA

20 Disember 2021, 5:06 pm
TELUK INTAN – Jumlah mangsa banjir di Perak meningkat kepada 264 orang daripada 73 keluarga di tiga pusat pemindahan sementara (PPS) berbanding 242 orang daripada 65 keluarga pada pukul 8 pagi tadi.
Jurucakap Sekretariat Jawatankuasa Pengurusan Bencana Hilir Perak berkata, mangsa banjir yang berada di Sekolah Menengah Kebangsaan (SMK) Abdul Rahman Talib dekat Jalan Changkat Jong kekal 140 orang daripada 35 keluarga.
Katanya, kesemua mereka merupakan penduduk Batu 7, Jalan Changkat Jong; Batu 7 1/2, Lorong Mesra; Kampung Batu 8, Lorong Kedah; Kampung Baru Batu 8; Kampung Batu 9 dan Kampung Batu 10.
“Jumlah mangsa banjir di Dewan Bandaran Teluk Intan meningkat kepada 85 orang daripada 27 keluarga berbanding 63 orang daripada 19 keluarga pada pukul 8 pagi tadi.
“Bagi PPS di Sekolah Kebangsaan (SK) Kuala Slim, jumlah mangsa banjir kekal 39 orang daripada 11 keluarga. Tiada penambahan mangsa banjir setakat ini,” katanya. – K! ONLINE


Anak lembu berkepala dua lahir di Brazil
Oleh KOSMO!

20 Disember 2021, 4:30 pm
BRASILIA, BRAZIL – Petani di sebuah ladang di Nova Venecia, Brazil gempar apabila seekor lembu peliharaannya  melahirkan anak lembu berkepala dua, lapor akhbar Daily Star semalam.
Haiwan tersebut dilahirkan pada 13 Disember lalu dan dilaporkan tidak berupaya untuk berdiri atau makan secara semula jadi.
Menurut anak kepada pemilik lembu tersebut, Delci Busatto, anak lembu mutan itu kini berada di ladang milik keluarganya dan menghadapi kesukaran untuk menyusu serta perlu menggunakan botol.
“Anak lembu itu berada dalam keadaan amat lemah. Ia perlu duduk dan tidak boleh berdiri.  Disebabkan itu, ia terpaksa minum susu menggunakan botol,” katanya.
Tambah Busatto, keluarganya ada mendapatkan nasihat daripada pakar, namun mereka juga tidak dapat mengenal pasti penyebab kepada keadaan kelahiran anak lembu tersebut.
“Kami ada berbincang dengan beberapa   doktor haiwan, namun tiada seorang pun yang dapat memberikan jawapan kepada sama ada ia boleh terus hidup atau sebaliknya.

“Buat masa ini, kami hanya mampu menunggu dan melihat apa yang akan berlaku,” ujarnya.
Keadaan mutasi boleh berlaku disebabkan oleh beberapa pengaruh mutagenik yang antaranyaa berpunca daripada prosedur  kacukan.
Satu daripada kecacatan genetik adalah perubahan dalam genom yang kebiasaannya disebabkan oleh persekitaran dalaman dan luaran haiwan. – Agensi


Kes bawah 3,000
Oleh SITI A'ISYAH SUKAIMI

20 Disember 2021, 4:23 pm
PUTRAJAYA – Buat pertama kali, kes harian di bawah angka 3,000 dengan 2,589 kes dilaporkan hari ini, menjadikan jumlah kumulatif kes Covid-19 sebanyak 2,721,544 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data harian laman CovidNow dikemas kini sekali gus selepas tengah malam,” katanya pada ciapan Twitter di sini hari ini. – K! ONLINE


Lelaki cedera ditikam ketika tebar roti canai
20 Disember 2021, 4:04 pm
SUNGAI BULOH – Seorang lelaki warga Indonesia cedera ditikam rakan senegara dalam satu pergaduhan di sebuah restoran di Medan Selera berhadapan RHB Bandar Baru Sungai Buloh, di sini semalam.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima laporan kejadian pada pukul 9.45 malam berhubung satu pergaduhan hingga menyebabkan mangsa ditikam.
“Pasukan dari Balai Polis Sungai Buloh yang tiba di lokasi mendapati suspek telah diberkas oleh orang awam sejurus kejadian.
“Polis telah membuat tangkapan semula terhadap suspek yang merupakan warga Indonesia berusia 27 tahun itu,” ujarnya dalam kenyataan hari ini.
Menurutnya, hasil siasatan mendapati, mangsa yang dikenali Zakaria itu ditikam dengan pisau ketika sedang menebar roti canai oleh suspek yang juga pekerja kedai nasi lemak di situ.
Menurutnya, mangsa yang cedera parah telah dibawa oleh ambulans ke Hospital Sungai Buloh untuk rawatan.

Katanya, punca kejadian masih dalam siasatan dan kes disiasat di bawah Seksyen 324 Kanun Keseksaan. – K! ONLINE


Rasuah: Bekas ketua unit kereta terpakai dijel, denda RM148,200
Oleh NUZULSHAM SHAMSUDDIN

20 Disember 2021, 5:00 pm
KUALA LUMPUR – Seorang bekas ketua unit kereta terpakai sebuah syarikat automotif tempatan dipenjara tujuh hari dan denda RM148,200 oleh Mahkamah Sesyen di sini hari ini atas 12 pertuduhan menerima rasuah RM21,940 berhubung penjualan kereta.
Hakim Azura Alwi menjatuhkan hukuman penjara dan denda itu selepas tertuduh Cheah Kuang Meng ,39, mengaku bersalah atas kesemua pertuduhan yang disabitkan ke atasnya.
Mahkamah turut memerintahkan hukuman penjara itu berjalan serentak dan penjara 53 bulan lagi sekiranya tertuduh gagal membayar jumlah denda itu. Tertuduh membayar jumlah denda berkenaan.
Mengikut pertuduhan pertama hingga kesembilan, tertuduh sebagai ketua unit kereta terpakai sebuah syarikat automotif didakwa telah menerima rasuah RM10,440 ke dalam akaun bank miliknya daripada beberapa individu sebagai balasan untuk memastikan supaya 10 buah kenderaan dijual kepada empat buah syarikat automotif lain.
Bagi pertuduhan ke-10 tertuduh didakwa secara rasuah menerima suapan deposit tunai berjumlah RM5,500 daripada sebuah syarikat automotif ke dalam akaun miliknya sebagai upah kerana memilih syarikat tersebut bagi membeli 11 buah kenderaan.
Sementara pertuduhan ke-11 dan ke-12, tertuduh didakwa secara rasuah menerima suapan RM6,000 sebagai upah untuk memastikan dan mengekalkan sebuah syarikat pembangunan perisian (software developer) sebagai pembekal modul sistem utama.

Kesemua kesalahan itu dilakukan di Maybank Cawangan Bukit Bintang, Jalan Sultan Ismail di sini antara 16 Julai 2019 hingga 22 Julai lalu (2021) yang didakwa mengikut Seksyen 16(a)(A) Akta Suruhanjaya Pencegahan Rasuah Malaysia (ASPRM) 2009 dan boleh dihukum dibawah Seksyen 24(1) akta sama.
Hukuman bagi seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000 atau mana-mana yang lebih tinggi.
Terdahulu, peguam Datuk Mohamad Hanafiah Zakaria memohon mahkamah mengenakan hukuman ringan dengan alasan pengakuan salah tertuduh pada peringkat prosiding pertama pertuduhan telah menjimatkan masa mahkamah.
“Tertuduh menyesal dengan perbuatannya, dalam kes ini wang yang diterima adalah satu komisen atau ‘tips’ namun tertuduh tidak menyangka ia adalah satu rasuah. Jadi pohon mahkamah mengenakan hukuman pemenjaraan yang singkat,” kata peguam itu.
Bagaimanapun Timbalan Pendakwa Raya Wan Shaharuddin Wan Ladin yang mewakili pendakwaan memohon mahkamah mengenakan hukuman pemenjaraan lebih daripada tempoh seminggu kerana kesalahan yang dilakukan tertuduh bertentangan dengan polisi kerjanya.
“Tertuduh tidak boleh menerima komisen kerana ia bertentangan dengan kontrak kerja,” katanya. – K! ONLINE


19 mangsa tanah runtuh Jalan Genting Peres diselamatkan
Oleh NOR AZIAH MAT NOH

20 Disember 2021, 4:39 pm
PETALING JAYA – Seramai 19 orang mangsa tanah runtuh yang terkandas sepanjang jalan raya malam tadi berjaya diselamatkan Jabatan Bomba dan Penyelamat Malaysia (JBPM) di Jalan Genting Peres menghala Kuala Klawang awal pagi tadi.
Jurucakap Pusat Gerakan Operasi (PGO) JBPM Selangor berkata, pihaknya menerima panggilan kecemasan kira-kira pukul 4.32 petang semalam sebelum mengerahkan pasukan operasi ke tempat kejadian.
“Sepasukan anggota penyelamat diketuai Pegawai Bomba Kanan (PBK) II Mohd Asri Tak, telah menggerakkan operasi menyelamat dengan bantuan enam anggota Balai Bomba dan Penyelamat (BBP) Semenyih termasuk sebuah jentera, 11 daripada Pasukan Khas Taktikal Operasi Penyelamat Malaysia (STORM) dan 10 anggota Polis Diraja Malaysia (PDRM).
“Seramai 19 orang mangsa diselamatkan menerusi operasi berjarak kira-kira enam kilometer (km) sepanjang runtuhan itu,” kata kenyataan itu hari ini.
Menurutnya, dua kumpulan mangsa termasuk sebuah keluarga berjaya dikeluarkan dari lokasi kejadian tanah runtuh dan dibawa ke kawasan lebih selamat.
“Antara mangsa runtuhan melibatkan dua lelaki berusia dalam lingkungan 20-an ditemui terperangkap di tepi jalan pada pukul 1.34 pagi manakala salah seorang mangsa dihempap pokok tumbang dan mengalami kecederaan di pergelangan kaki kanan.

“Sebuah keluarga turut terkandas di lokasi berbeza tetapi tiada kecederaan dilaporkan,” ujarnya.
Tambahnya, 17 mangsa yang lain termasuk sebuah keluarga ditemui tanpa sebarang kecederaan pada pukul 5.30 pagi dan kesemua mangsa telah digerakkan ke kawasan selamat untuk diberi rawatan awal. – K! ONLINE


Stail rambut sikat tepi tak salah
Oleh KOSMO!

21 Disember 2021, 11:35 pm
PETALING JAYA – Gara-gara kisah kecurangan seorang suami ‘skema’ baru-baru ini, fesyen rambut sikat tepi bagi golongan lelaki menjadi hangat di laman sosial sejak semalam.
‘Stail’ rambut sikat tepi pada asalnya menjadi pilihan ramai kaum lelaki kerana dilihat kemas dan turut menampakkan individu itu lebih kacak.
Sebelum ini, gaya rambut sikat tepi tidak mempunyai masalah, namun setelah beberapa isu timbul, stail pilihan ramai lelaki jujur ini teruk dikutuk.
Betul kata seorang pelakon sebelum ini, “jangan buat rambut sikat tepi, nanti mudah kena tipu”.
Namun kebelakangan ini, gaya tersebut dikutuk kerana ramai yang mengenakan fesyen itu dituduh curang dan tidak setia.
Tidak tahu di mana silapnya dan mungkin secara kebetulan, ramai lelaki yang menggayakan fesyen rambut terbabit sememangnya curang.

Rata-rata orang ramai di beberapa media sosial seperti meng’iya’kan perkara tersebut antaranya pengguna Facebook yang dikenali sebagai Issey GM.
“Ramai dah aku tengok ‘stail nerd’ ni mesti curang, sebelum ini pun banyak dah selebriti rambut sikat tepi ni curang.
“Aku tengok muka tak boleh pergi mana pun, tapi golongan nerd ni memang ramai kelaku macam ni, so baik botakkan je kepala tu,” ujarnya.
“Kalau kita tengok situasi sekarang, lelaki yang dulunya nakal, kaki pukul budak motor semua kalau dah tua mereka tak ada lah nak curang dengan pasangan mereka.
“Tapi kalau kita perhati lelaki skema sebelum ini, ulat buku, pijak semut tak mati, kalau dekat belakang punya lah syaitan perangai mereka,” kata Fazli Saari_92. – K! ONLINE.


Inisiatif murni Cheras Road FC
Oleh MUHAMMAD ZUHAILY BADLISHAH

21 Disember 2021, 8:47 pm
KUALA LUMPUR – Kelab Bola Sepak Cheras Road (Cheras Road FC) yang beraksi dalam kancah Liga Kuala Lumpur, tampil menghulurkan sumbangan kepada keluarga mangsa kebakaran di Blok 31 Flat Sri Johor, Cheras hari ini.
Penaung Cheras Road FC, Khairul Izani Omar berkata, sumbangan tersebut merupakan tanggungjawab sosial korporat (CSR) daripada kelab bola sepak amatur berkenaan bagi membantu golongan yang memerlukan.
Antara bentuk sumbangan adalah seperti beras, gula, makanan kering dan pelbagai keperluan asas lain kepada keluarga mangsa insiden kebakaran yang membabitkan lapan buah rumah di tingkat empat flat berkenaan semalam.
“Hari ini kita agihkan bantuan kepada lapan keluarga yang terlibat dalam kebakaran tersebut, ini merupakan program CSR kami dalam membantu masyarakat.
“Lebih-lebih bagi, Flat Sri Johor ini juga merupakan antara kawasan komuniti kami sendiri, jadi ia bersesuaian dengan slogan kami Football For Community,” katanya dalam satu kenyataan hari ini.
Khairul Izani bersama pemain-pemain Cheras Road FC mengagihkan bantuan berkenaan kepada penerima di Dewan Serbaguna Sri Johor yang dijadikan sebagai penempatan sementara.

Ketua Blok 31 Flat Sri Johor, S. Gunalan mengucapkan terima kasih kepada Cheras Road FC yang tampil menghulurkan sumbangan kepada mangsa.
“Terima kasih kepada Cheras Road FC kerana sudi datang dan bantu mangsa-mangsa kebakaran. Semua lapan keluarga mendapat sumbangan sewajarnya daripada pelbagai pihak,” jelasnya.
Sebagai rekod, lapan buah rumah di Flat Sri Johor hangus terbakar semalam yang dipercayai berpunca daripada tong gas meletup di salah sebuah rumah terlibat. – K! ONLINE


Pangsapuri Indahria masih selamat diduduki
Oleh ALWANI ZAFIRAH

21 Disember 2021, 9:32 pm
PETALING JAYA – Penghuni di Pangsapuri Indahria di Batu Tiga, Shah Alam bakal pulang semula ke kediaman mereka masing-masing selepas bangunan tersebut dinilai dari aspek keselamatan.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, pangsapuri yang mempunyai lebih 200 unit itu masih selamat untuk diduduki dan kerosakan yang berlaku hanya melibatkan bangunan pakir yang terletak bersebelahan pangsapuri tersebut.
“Pihak kami telah membuat pemeriksaan ke atas bangunan parkir dan mendapati terdapat mendapan pada bangunan tersebut dan beberapa keretakan pada struktur tiang.
“Institut Kerjaraya Malaysia (IKRAM) telah ditugaskan untuk menilai dan meneliti keadaan bangunan terbabit dan mengeluarkan laporan mengenainya bagi menentukan sama ada penduduk selamat untuk pulang atau sebaliknya ke rumah mereka,” katanya ketika dihubungi Kosmo!.
Tambah Rodziah, hasil penilaian yang dilakukan, IKRAM telah memutuskan bahawa pangsapuri tersebut masih selamat untuk dihuni disebabkan pangsapuri dan kawasan parkir adalah dua bangunan yang berbeza.
Selain itu, beliau turut memaklumkan bahawa dakwaan mengenai arahan meminta penghuni di Pangsapuri Indahria berpindah adalah tidak benar.

Jelasnya, buat sementara waktu, penghuni di sana dipindahkan ke pusat pemindahan sementara (PPS) ekoran keadaan banjir yang berlaku.
Sementara itu, kerajaan negeri bersama Majlis Bandaraya Shah Alam (MBSA) akan menjalankan operasi membaik pulih struktur bangunan parkir dalam tempoh terdekat demi keselamatan penduduk di sana. – K! ONLINE.


Penduduk utara dinasihati bersiap sedia kemungkinan banjir
Oleh ZULKIFLI MANZOR

21 Disember 2021, 10:06 pm
BERA – Penduduk di negeri-negeri utara Semenanjung Malaysia dinasihati supaya bersedia untuk menghadapi kemungkinan berlaku banjir.
Ia ekoran amaran yang dikeluarkan oleh Jabatan Meteorologi Malaysia (MetMalaysia) berhubung hujan berterusan di kawasan terbabit.
Perdana Menteri, Datuk Seri Ismail Yaakob berkata, kejadian banjir seperti di Selangor perlu dielak apabila kebanyakan penduduk tidak bersedia untuk menghadapinya.
“Kita tidak mahu jadi seperti Selangor. Jadi apabila pihak berkuasa mengeluarkan amaran mereka mungkin tidak menjangka air naik dengan cepat dan enggan berpindah.
“Akhirnya ramai terperangkap dan terpaksa berpindah serta merta tanpa sempat menyelamatkan harta benda,” katanya kepada pemberita selepas mengadakan lawatan di Pusat Pemindahan Sementara (PPS) Sekolah Kebangsaan Sri Buntar di sini hari ini.
Beliau menyantuni mangsa-mangsa banjir yang ditempatkan di PPS itu sebelum ke beberapa PPS yang berhampiran di kawasan itu.

Dalam pada itu, Ismail Sabri mengingatkan kerajaan negeri dan pihak berkuasa tempatan supaya turut bersedia untuk menghadapi kemungkinan berlaku banjir.
Menurut beliau, persiapan itu termasuk daripada aspek PPS, bantuan barangan, keperluan aset selain memastikan sistem perparitan dan saliran diselenggara dengan baik.
MetMalaysia baru-baru ini mengeluarkan amaran hujan berterusan di negeri-negeri di utara Semenanjung hari ini.
Amaran tahap waspada itu melibatkan Perlis, Kedah, Pulau Pinang dan beberapa kawasan di Perak iaitu Kerian dan Larut, Matang serta Selama. – K! ONLINE.


6 tahun menjanda, Oktovia nikahi pemain bola sepak
Oleh MOHD. HAIKAL ISA

21 Disember 2021, 10:32 pm
KUALA LUMPUR – Dengan sekali lafaz, pelakon Oktovia Manrose sah bergelar isteri kepada bekas pemain bola sepak, Mohamad Khairul Efsan Mdisa.
Oktovia dan Khairul Efsan disatukan sebagai pasangan suami isteri dalam satu majlis akad nikah yang diadakan di Magica Quill Ballroom, Quill City Mall sekitar pukul 9.30 malam di sini sebentar tadi.
Pasangan mempelai dinikahkan oleh bapa pengantin perempuan yang juga penyanyi dangdut popular, Iwan Syahman disaksikan jurunikah, Ustaz Mohamad Fairuz Saderi.
Pada majlis bertemakan dalam taman itu, Khairul Efsan menyerahkan mas kahwin sebanyak RM80. Bagaimanapun, jumlah wang hantaran dirahsiakan.
Oktovia atau nama lengkapnya, Wan Syamira Putri Oktovia Wan Syahman, 30, menerima lima dulang hantaran berbalas tiga daripada pihak pengantin lelaki.
Efsan merupakan bekas pemain bola sepak untuk kelab Melaka United.

Terdahulu, Oktovia yang cukup dikenali menerusi filem Ratu Kala Jengking: Puteri Keranda pernah mendirikan rumah tangga dengan lelaki bernama Mohd. Izat Abdul Rahman pada 2011 namun bercerai empat tahun selepas itu.
Hasil perkahwinan, mereka dikurniakan seorang anak lelaki yang kini berusia 9 tahun bernama Muhammad Rayyan Zulkarnain.
Oktovia merupakan anak kedua daripada tiga beradik, hasil perkongsian hidup penyanyi dangdut, Iwan Syahman dan pelakon Allahyarham Rosnah Mohd. Noor. – K! ONLINE


JKR kongsi tiga laluan ke Pantai Timur
Oleh AHMAD SHAHERMAN SHAMSURI

21 Disember 2021, 8:16 pm
PETALING JAYA – Bagi mereka yang merancang untuk ke tiga negeri Pantai Timur ketika ini, Jabatan Kerja Raya (JKR) ada berkongsi beberapa laluan yang masih boleh dilalui pengguna jalan raya.
Laluan yang dikongsi di laman Facebook JKR Malaysia itu membabitkan pengguna dari Kuala Lumpur ke Kelantan, Terengganu dan Pahang.

Menurut JKR Malaysia, bagi mereka yang ingin ke Kelantan, laluan yang boleh dilalui adalah Kuala Lumpur – Mempaga – Raub – Sungai Koyan – Padang Tengku – Gua Musang – Kuala Krai – Machang – Kota Baharu.
Selain laluan tersebut, JKR Malaysia memaklumkan, pengguna juga boleh melalui laluan dari Kuala Lumpur – Ipoh – Gerik – Jeli – Tanah – Kota Bharu.
“Bagi pengguna yang ingin ke Terengganu mereka boleh mengikut laluan Kuala Lumpur – Seremban – Kuala Pilah – Bahau – Bandar Sri Jempol – Bandar Tun Razak – Muadzam Shah – Gambang – Keluar Gambang – Kuala Terengganu.
“Untuk ke Pahang pula, Kuala Lumpur – Seremban – Bahau – Kuala Pilah – Bandar Sri Jempol – Bandar Tun Razak – Muadzam Shah – Gambang – Keluar Gambang – Keluar Kuantan – Kuantan,” katanya di sini hari ini.- K! ONLINE.


Pasangan curang boleh dikenakan tindakan saman – peguam
Oleh KOSMO!

21 Disember 2021, 11:23 pm
PETALING JAYA – Tindakan saman boleh dikenakan sama ada kepada suami ataupun isteri sekiranya mereka didapati curang terhadap pasangan masing-masing.
Mendedahkan perkara itu, seorang peguam, Nor Zabetha Muhammad Nor berkata, tindakan tersebut boleh diambil dengan merujuk kes kecurangan pasangan kepada Mahkamah Syariah.
Langkah pertama katanya adalah dengan membuat laporan kepada pejabat agama dengan besertakan bukti dan maklumat yang mencukupi seperti gambar, dokumen atau mesej di WhatsApp.
Tambahnya, bukti yang mencukupi membolehkan pegawai pejabat agama untuk membuka kertas siasatan.
“Kertas siasatan akan ditelitii oleh Pendakwa Syarie, sekiranya kukuh untuk dibawa ke mahkamah barulah pendakwa akan memfailkan kes jenayah syariah kepada pihak ketiga.
“Jika seorang isteri mempuyai bukti kukuh melibatkan kecurangan pasangan, seperti rakaman video, gambar atau resit hotel melibatkan perbuatan zina, isteri boleh membuat aduan terhadap kesalahan berkhalwat atau zina,”katanya di Facebook hari ini.

Kaya Nor Zabetha, perkongsian itu adalah susulan terdapat beberapa pasangan suami isteri yang dicurangi seperti kes viral beberapa hari ini.
“Setiap kali luahan mereka adalah pengkhianatan dan penipuan. Setiap kali melihat pasangan yang mencurangi mereka, walaupun cuba dipadamkan.
“Walaupun telah memaafkan tetaplah perasaan reda dan melupakan tidak akan hadir,” katanya.
Dalam pada itu, Nor Zabetha memaklumkan bekas suami juga boleh menyaman balas jika bekas isteri membuat rakaman dengan niat memalukan.-K! ONLINE.


Cuaca bertambah baik di utara Semenanjung
Oleh HARRITH HISHAM

21 Disember 2021, 10:02 pm
PETALING JAYA – Jabatan Meteorologi (MetMalaysia) menamatkan amaran hujan berterusan bagi Perlis, Kedah, Pulau Pinang dan Perak dan dijangka akan bertambah baik.
MetMalaysia dalam satu kenyataan berkata, ia berikutan Lekukan Tropika di sekitar utara Semenanjung telah melemah dan diramal akan lenyap sepenuhnya.
“Sehubungan itu, amaran hujan berterusan yang dikeluarkan pada 6.45 pagi, hari ini untuk negeri-negeri berkenaan tamat.
“Orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca serta laman media sosial rasmi jabatan.” katanya. K!ONLINE


Makhluk asing mungkin mendiami awan planet Zuhrah – Saintis
Oleh KOSMO!

21 Disember 2021, 8:30 pm
LONDON – Sekumpulan saintis percaya bahawa penghasilan gas ammonia di awan Planet Zuhrah berkemungkinan memberi petunjuk bahawa terdapat ‘kehidupan’ luar biasa yang mendiami planet itu, lapor akhbar Daily Star semalam.
Gas tidak berwarna yang terdiri daripada sebatian nitrogen dan hidrogen itu mungkin merupakan petanda reaksi kimia yang membuatkan planet tersebut lebih mudah dihuni oleh makhluk asing.
Zuhrah merupakan sebuah planet sangat panas sehingga dilaporkan amat tidak mungkin untuk menampung sebarang bentuk hidupan.
Bahkan, jika ada kehidupan di awan sekali pun, ia berkemungkinan merupakan sejenis mikroba kecil seperti bakteria Bumi.
Dalam kajian baharu, penyelidik dari Universiti Cardiff, Institut Teknologi Massachusetts dan Universiti Cambridge menghasilkan model satu set proses kimia.
Tujuannya adalah untuk melihat sekiranya kewujudan ammonia akan mencetuskan satu siri tindak balas kimia yang akan meneutralkan titisan asid sulfurik di sekelilingnya.

Sekiranya perkara itu berlaku, ia akan meningkatkan tahap keasidan awan, sekali gus menjadikannya mempunyai tahap yang boleh diterima oleh kehidupan. – AGENSI


‘Pakaian PPK, jururawat dan doktor berbeza’
Oleh ALWANI ZAFIRAH

21 Disember 2021, 10:14 pm
PETALING JAYA – Kisah pasangan curang kini semakin mendapat perhatian terutamanya pengguna media sosial apabila cerita mereka menjadi topik bualan utama ketika ini.
Terbaharu, tular kisah seorang wanita berjaya menangkap suaminya yang berlaku curang dengan wanita lain yang dikatakan seorang jururawat di rumah sewa mereka sebelum dia diceraikan sehingga mendapat pelbagai reaksi oleh orang ramai.
Susulan dari kejadian yang berlaku, telah tular di media sosial poster perbezaan antara pakaian sebenar seorang seorang Pembantu Perawatan Kesihatan (PPK), jururawat dan doktor.
Menerusi perkongsian tersebut, rata-rata orang ramai turut memberi komen sehingga berjaya meraih lebih 1,900 tanda suka di laman Facebook.
“Sebab itu, kalau buat drama doktor tu, buat cerita mengenai tugas-tugas mereka yang sebenar. Asyik drama kisah cinta doktor dengan jururawat, kisah cinta pesakit, mana penonton nak dapat info tambahan kalau bukan dari kisah curang yang tular di media sosial, hahaha,” kata Syazwani Ilmin.
“Tak kisah la jawatan dia apa, yang salahnya dia bukan jawatan dia dan jangan pukul rata menghina jawatan tersebut, kisah curang sebab perangai,” kata Nadiatul Shfinas.

“Disebabkan tular kisah curang oleh seorang PPK, kenapa pula jawatan jadi isu, yang penting semua penyelamat nyawa manusia,” kata Nurbaya Samir. – K! ONLINE.


PCCS jual segmen pembungkusan dengan nilai RM8.5 juta
Oleh KOSMO!

21 Disember 2021, 7:20 pm
PETALING JAYA –  PCCS Group Bhd (PCCS) melalui pemegang taruh utamanya, CCSB Sdn. Bhd., bercadang  menjual anak syarikat, Mega Label (Malaysia) Sdn. Bhd. (MLMSB) dan Mega Label (Penang) Sdn. Bhd. (MLPSB) dengan nilai sebanyak RM8.5 juta.
Pengarah Urusan PCCS, David Chan Wee Kiang, penjualan tersebut akan memberi pulangan one-off sebanyak RM6.26 juta dan ini akan meningkatkan kadar tunai PCCS kepada RM38 juta sebaik pemilikan tersebut dimuktamadkan.
“Sementara Pengurusan PCCS sedang berusaha ke arah merancakkan lagi pertumbuhan perniagaan dalam pelabelan dan pembungkusan tetapi perniagaan ini tidak memberi pendapatan tambahan kepada Kumpulan malah memerlukan tambahan pengembangan modal.
“Ini akan menyebabkan kedudukan tunai dan keuntungan PCCS terjejas untuk beberapa tahun akan datang.
“Sehubungan itu,  kami perlu menjual perniagaan pembungkusan,” katanya dalam kenyataam.
Selain itu, Wee Kiang menjelaskan, menuju kehadapan, pihaknya mengunjurkan keuntungan yang lebih baik bagi PCCS yang akan diterajui oleh segmen pakaian dan juga segmen baharunya iaitu sewa beli.


Bank Rakyat tawar moratorium 6 bulan
Oleh MUHAMMAD IKHWAN IDERIS

21 Disember 2021, 7:37 pm
PETALING JAYA – Bank Rakyat menawarkan kemudahan kelonggaran bayaran ansuran pembiayaan atau moratorium sehingga enam bulan kepada pelanggannya yang terjejas akibat banjir bermula semalam.
Ketua Pegawai Eksekutifnya, Datuk Syed Abdul Aziz Syed Hassan berkata, inisiatif itu bertujuan mengurangkan beban kewangan ditanggung pelanggannya yang terjejas akibat banjir dan pada masa yang sama, turut berdepan kekangan kewangan akibat pandemik.
“Bank Rakyat sentiasa komited membantu semua pelanggan kami yang terjejas, seiring dengan aspirasi Keluarga Malaysia dan kami berharap bantuan ini dapat membantu melegakan mereka yang bimbangkan komitmen kewangan ketika waktu yang mencabar ini.
“Justeru, pelanggan Bank Rakyat yang menghadapi kesukaran untuk meneruskan pembayaran pembiayaan produk yang dilanggan boleh memohon bantuan moratorium ini.
“Ini termasuk Pembiayaan Peribadi-i, Pembiayaan Perumahan-i, Pembiayaan Kenderaan-i, Sewa Beli Kenderaan-i, Pembiayaan Pendidikan-i, Pembiayaan Mikro-i dan penangguhan bayaran keuntungan bagi Pajak Gadai-i,” katanya dalam satu kenyataan.
Pelanggan individu dan perusahaan mikro boleh memohon bantuan moratorium melalui e-mel [email protected] dengan menyertakan nama penuh, nombor kad pengenalan, alamat terjejas, nombor telefon bimbit untuk dihubungi, jenis pembiayaan dan salinan bil utiliti yang mengesahkan alamat pelanggan.

Sementara pelanggan perusahaan kecil dan sederhana boleh terus menghubungi Pusat Perniagaan Perusahaan Kecil Sederhana dan Koperasi bagi mendapatkan bantuan.
Maklumat lanjut boleh didapati di laman web rasmi Bank Rakyat di www.bankrakyat.com.my, atau hubungi pusat panggilan di talian 1300 800 800. – K! ONLINE


Suami ‘kantoi’ curang kerana kamera loceng pintu
Oleh KOSMO!

21 Disember 2021, 7:30 pm
LONDON – Seorang pengguna aplikasi TikTok baru-baru mendedahkan tindakannya yang berjaya merakam kecurangan suaminya menerusi rakaman kamera keselamatan loceng pintu kediaman mereka, lapor akhbar New York Post semalam.
Kaylie Kristina, menerusi akaun TikTok @kaylie271 berkongsi rakaman mengejutkan itu yang menunjukkan suaminya sedang mengucup seorang wanita lain.
“Apabila suami anda tidak sihat untuk pergi ke percutian keluarga yang telah dirancang,” demikian kenyataan yang ditulis pada video tersebut.
Rakaman video hitam putih yang dirakam sekitar pukul 10 malam itu menunjukkan suami Kristina mengucapkan selamat tinggal kepada teman wanitanya di bahagian tangga hadapan rumah mereka lantas menciumnya.
Kristina menjelaskan bahawa lelaki itu menganggap kamera keselamatan tersebut tidak lagi berfungsi.
Dia turut memaklumkan bahawa suaminya telah meminta maaf namun baginya, ia tidak mencukupi. – AGENSI


Facebook diundi syarikat paling teruk tahun 2021
Oleh KOSMO!

21 Disember 2021, 6:30 pm
WASHINGTON – Satu tinjauan mendapati bahawa Facebook atau baru-baru ini dijenamakan semula sebagai Meta diundi sebagai syarikat paling teruk bagi tahun 2021, lapor akhbar New York Post semalam.
Tinjauan yang dibuat menerusi laman utama Yahoo Finance dari 4 hingga 5 Disember lalu itu menerima sejumlah 1,541 responden.
Menurut Yahoo, lapan peratus undian masuk adalah untuk Meta, dan jumlah itu adalah 50 peratus lebih banyak berbanding syarikat yang berada di tempat kedua iaitu Alibaba.
Ketua Pegawai Eksekutif Meta Platforms, Mark Zuckerberg September lalu mengumumkan pertukaran nama syarikatnya di tengah-tengah pelbagai krisis yang melanda jenama tersebut.
Minggu lepas, Meta memaklumkan kepada kira-kira 50,000 pengguna Facebook dan Instagram bahawa mereka mungkin menjadi sasaran kepada tujuh firma swasta yang menawarkan perkhidmatan ‘pengawasan’.
“Industri itu menyasarkan pengguna internet untuk mengumpulkan risikan, memanipulasi bagi mendedahkan maklumat dan menjejaskan peranti serta akaun mereka,” kata Pengarah Gangguan Ancaman Meta, David Agranovich.  – AGENSI


‘Berlakon’ hamil demi seludup makanan ke dalam panggung wayang
Oleh KOSMO!

21 Disember 2021, 7:00 pm
JAKARTA – Seorang wanita di Indonesia sanggup berpura-pura hamil demi menyembunyikan tindakannya yang membawa masuk snek makanan dari luar ke dalam panggung wayang, lapor laman berita Suara.com semalam.
Insiden itu dikongsikan oleh pemilik akaun Instagram @tiktokteutik. Menerusi perkongsian tersebut, seorang wanita dilihat memakai sepasang pakaian berwarna hitam yang longgar bagi menyamar sebagai wanita hamil.
Dia kemudian mengusap-usap perutnya yang besar sehingga berjaya masuk ke dalam panggung wayang.
Sebaik sahaja berada di bahagian dalam panggung wayang, wanita itu kelihatan mengeluarkan sebuah beg plastik besar dari bawah bajunya yang berisi snek makanan.
“Jangan kerana trend ini, ramai wanita hamil yang masuk ke dalam panggung wayang,” demikian kenyataan yang dimuat naik bersama video itu.
Netizen yang menonton video tersebut kemudiannya meninggalkan pelbagai komen.

“Selepas dia (wanita itu) keluar, tanyakan padanya di mana bayinya, adakah tertinggal di dalam?” komen seorang netizen.
“Jangan sampai trend ini menyebabkan wanita yang benar-benar hamil dilarang daripada memasuki panggung wayang,” komen seorang netizen lain. – AGENSI


30,000 meter padu air di Taman Sri Muda sudah dipam keluar
Oleh MOHD. HUSNI MOHD. NOOR

21 Disember 2021, 7:55 pm
PUTRAJAYA – Jabatan Pengairan dan Saliran (JPS) setakat ini sudah mengepam keluar 30,000 meter padu air Taman Sri Muda, Shah Alam ke Sungai Klang.
Kementerian Alam Sekitar dan Air (KASA) menerusi kenyataan akhbar hari ini berkata, proses itu mula dilakukan sejak awal pagi tadi menggunakan empat unit pam.
Menurutnya, dua unit pintu air berhampiran juga telah dibuka memandangkan paras air Sungai Klang mulai surut.
“Sehingga petang ini, sebahagian kawasan di taman tersebut mulai surut secara berperingkat dan dijangka akan pulih dalam tempoh 72 jam.
“JPS juga sedang menunggu 11 unit pam tambahan daripada JPS Kelantan, Perlis dan Bahagian Perkhidmatan Mekanikal dan Elektrikal (BPME) Ipoh, Perak yang akan digunakan di lokasi-lokasi banjir genang di sekitar Selangor,” katanya.
Dalam pada itu, KASA memaklumkan, pihaknya sentiasa mengemaskini maklumat berkaitan situasi terkini aras air sungai dan ramalan keadaan cuaca dari semasa ke semasa.

Katanya, beberapa stesen aras air di Wilayah Persekutuan Kuala Lumpur dan Selangor mulai turun tetapi masih berada di paras amaran dan waspada.
“Di Pahang, aras air beberapa kawasan di Temerloh dan Bera menunjukkan trend menaik dan berada di paras bahaya.
“Manakala, di Kelantan pula, kebanyakan stesen berada di paras waspada dengan Sungai Golok di Jajahan Pasir Mas masih berada di paras bahaya,” katanya.
Katanya, bagi Terengganu, Johor, Perak, Melaka dan Sarawak pula, keadaan masih lagi terkawal dengan kebanyakan stesen berada di paras waspada dan amaran.
Maklumat terkini aras air boleh dilayari menerusi portal MyPublic Infobanjir di https://publicinfobanjir.water.gov.my/. – K! ONLINE.


Walau kena libas, aksi menyelamat tetap diteruskan
Oleh AHMAD SHAHERMAN SHAMSURI

21 Disember 2021, 8:02 pm
PETALING JAYA – “Terbaik anak muda, meskipun dilibas dengan tali tetap mahu selamatkan pakcik tu.
Itu antara reaksi pengguna laman sosial apabila melihat klip video dua pemuda sedang menyelamatkan seorang warga emas yang cuba meredah banjir.
Menerusi klip video berdurasi satu minit empat saat itu, kelihatan seorang lelaki cuba menghulur tali kepada warga emas berkenaan bagi mengelakkan dia hanyut.
Namun ‘pertolongan’ pemuda itu mendapat reaksi kurang baik apabila warga emas tersebut telah menyentap tali berkenaan dan melibas semula lelaki terbabit.
Meskipun aksi menyelamat itu berlaku dalam suasana tegang, namun misi dua pemuda itu berakhir dengan kejayaan apabila warga emas itu berjaya dibawa pulang menaiki sebuah kenderaan.
Bagaimanapun, Kosmo! tidak mendapat maklumat lokasi sebenar klip video itu dirakam dan bila tarikh kejadian berkenaan.

Susulan perkongsian itu, rata-rata pengguna laman sosial memuji tindakan kedua-dua pemuda itu yang bertungkus-lumus menyelamatkan warga emas terbabit.
“Walaupun kena libas, tetap nak selamatkan pakcik tu, terbaik anak muda, nasib baik mereka jumpa pak cik ni kalau tidak tak tahulah apa jadi pada pakcik ni,”tulis Hisham Meru.
Turut meninggalkan komen adalah seorang lagi pengguna dikenali sebagai Lily Lily.
“Nampak macam pakcik itu dementia (nyayuk). Terima kasih kerana selamatkan dia, mesti ahli keluarga dia risau dan tercari-cari,” ujarnya.- K! ONLINE.


Hujan lebat di Perak, Kelantan petang ini
Oleh HARRITH HISHAM

21 Disember 2021, 6:27 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang yang dijangka melanda Perak dan Kelantan petang ini.
Kawasan yang terlibat ialah Hulu Perak, Kuala Kangsar dan kinta di Perak serta Jajahan Jeli di Kelantan sehingga pukul 7 malam.
MetMalaysia dalam satu laporan berkata, amaran tersebut dikeluarkan apabila terdapat tanda-tanda ribut petir dengan intesiti hujan yang sangat tinggi
“kadar kelajuan hujan dilihat melebihi 20 mm (millimeter) sejam bagi tempoh hampir atau dijangka melebihi sejam.
“Amaran ini adalah amaran jangka pendek dan tidak melebihi enam jam untuk satu-satu keluaran”, Katanya. – K! ONLINE.


Pelamin hanyut, janji kami selamat bernikah – Syahiran
Oleh MOHAMMAD SHAHEMY AZMI

21 Disember 2021, 7:00 pm
PETALING JAYA – Majlis malam berinai yang dirancang oleh pelakon dan juga pengacara, Uyaina Arshad malam tadi terpaksa dibatalkan selepas pelamin yang sepatutnya digunakan tidak dapat dipasang selepas dihanyutkan banjir.
Mewakili Uyaina, suaminya iaitu penyanyi Raja Syahiran ketika dihubungi Kosmo! Online berkata, stor menyimpan pelamin milik perancang perkahwinan yang terletak di Puchong, Selangor dimasuki arus banjir sekali gus menghanyutkan peralatan pelamin yang disimpan di situ.
“Kalau ikutkan, ada majlis malam berinai yang dibuat pada malam sebelum akad nikah keesokan harinya.
“Namun majlis tersebut terpaksa dibatalkan selepas pelamin bertemakan ‘Arabian Night’ yang dirancang tidak dapat dibuat kerana dihanyutkan banjir pada Ahad lalu,” kata Syahiran.
Ujar penyanyi berusia 28 tahun itu lagi, selain pelamin malam berinai, pelamin majlis akad nikah dan resepsi juga musnah disebabkan banjir.
“Jadi sehari sebelum majlis, kami terpaksa mencari perancang perkahwinan lain. Semuanya memang dirancang pada saat akhir.

“Walaupun majlis malam berinai dan resepsi tidak dapat dilakukan, apa yang paling penting adalah majlis akad nikah. Itu yang lebih penting berbanding majlis lain,” ujarnya.
Meskipun diduga dengan ujian, Syahiran dan Uyaina tetap meluahkan rasa syukur dan lega kerana akhirnya mereka disatukan sebagai suami isteri.
“Alhamdulillah walaupun diduga dengan ujian, kami tetap lega dan bersyukur. Tidaklah rasa sedih sangat sebab tidak ada pelamin yang diidam-idamkan.
“Mungkin ini adalah ujian daripada Allah SWT. Sejujurnya yang lebih terkesan adalah pihak perancang perkahwinan kerana mereka yang terjejas teruk,” jelas Syahiran.
Dalam pada itu, Syahiran atau nama lengkapnya Raja Azhanrianshah turut berkongsi kejadian pada malam ketika keluarga mereka sibuk menyiapkan cenderahati (door gift) untuk tetamu di rumah kakaknya yang terletak di Subang Jaya.
“Uyaina bersama keluarganya ada datang ke rumah kakak saya di Subang Jaya untuk siapkan ‘doorgift’.
“Tapi mereka akhirnya ‘tersangkut’ di sana sebab air sudah mula naik (banjir). Sementara di rumah saya pula, bekalan elektrik terputus selama 20 jam,” katanya.
Tidak menganggap masalah yang timbul disebabkan oleh ujian berat oleh Tuhan, Syahiran berkata, dugaan tersebut tidaklah seberapa jika dibandingkan dengan nasib yang menimpa orang lain.
“Orang lain (mangsa banjir) lebih teruk terjejas apabila ada dalam kalangan mereka kehilangan kediaman dan harta benda,” jelasnya yang enggan berkongsi jumlah kerugian yang terpaksa ditanggung.
Terdahulu, Uyaina atau nama lengkapnya Saidatul Naseha Uyaina Arshad selamat diijabkabulkan dengan Raja Syahiran di Colony Star Boulevard, KLCC sekitar pukul 9.03 pagi tadi selepas dua tahun menjalinkan hubungan cinta. – K! ONLINE


48 penumpang kapal persiaran terbesar di dunia positif Covid-19
Oleh KOSMO!

21 Disember 2021, 8:00 pm
WASHINGTON – Sekurang-kurangnya 48 penumpang dan anak kapal persiaran terbesar di dunia, Royal Caribbean Symphony of the Seas didapati positif Covid-19 dan telah dikuarantin, lapor agensi berita United Press International semalam.
Sebanyak 98 peratus daripada mereka yang didapati positif itu bagaimanapun telah lengkap divaksin.
Menurut Royal Caribbean, empat daripada 48 individu yang didapati positif itu merupakan kenalan rapat kepada enam penumpang yang turun lebih awal dalam pelayaran tersebut.
Kapal besar yang mempunyai kelab malam, pawagam dan lebih 30 restoran dan bar itu meninggalkan Miami pada 11 Disember lalu untuk perjalanan tujuh hari dan membuat beberapa perhentian, termasuk di kepulauan Caribbean, St. Maarten dan St. Thomas.
Pusat Kawalan dan Pencegahan Penyakit (CDC) Amerika Syarikat (AS) berkata, ia mendapat tahu mengenai penularan wabak tersebut dan sedang bekerjasama dengan Royal Caribbean untuk mengumpul lebih banyak maklumat tentang kes itu.
Sementara itu, Royal Caribbean menjelaskan bahawa individu yang disahkan positif ketika pelayaran tersebut telah segera diasingkan untuk mengelakkan penularan jangkitan. – AGENSI


Pencairan glasier di Banjaran Himalaya ancam rantau Asia
Oleh KOSMO!

21 Disember 2021, 6:00 pm
LONDON – Satu kajian mendapati bahawa pencairan glasier di Banjaran Himalaya telah meningkat 10 kali ganda sejak beberapa puluh tahun lalu, sekali gus memberi ancaman terhadap sumber air bagi berjuta-juta penduduk di rantau Asia, lapor agensi berita United Press International (UPI) kelmarin.
Kajian yang diketuai oleh Universiti Leeds itu mendedahkan bahawa glasier Himalaya mencair pada kadar yang ‘luar biasa’, jauh melebihi kadar kehilangan glasier di bahagian lain di dunia.
“Penemuan kami jelas menunjukkan bahawa ais kini hilang dari glasier Himalaya pada kadar sekurang-kurangnya 10 kali lebih tinggi berbanding kadar purata sejak berabad-abad yang lalu.
“Lonjakan itu mula berlaku dalam tempoh beberapa puluh tahun yang lalu, sejajar dengan perubahan iklim yang disebabkan oleh manusia,” kata  pengarang utama kajian tersebut, Dr. Jonathan Carrivick.
Kajian itu membandingkan glasier ketika ini dengan 14,798 glasier Himalaya semasa tempoh petkembangan Zaman Ais Kecil iaitu sekitar 400 hingga 700 tahun yang lalu.
Banjaran Himalaya, yang sering dirujuk sebagai ‘Kutub Ketiga’ mempunyai kepekatan ais glasier ketiga terbesar di dunia selepas Antartika dan Artik.

Sementara itu, pengarang bersama kajian, Dr. Simon Cook berkata, orang ramai di rantau Asia sudah melihat perubahan melebihi apa yang telah disaksikan selama berabad-abad kerana penipisan glasier mewujudkan kebimbangan mengenai kelestarian bekalan air.
“Penyelidikan ini memberikan pengesahan terbaharu bahawa perubahan itu semakin pantas, sekali gus akan memberi impak besar kepada seluruh negara dan rantau,” kata Cook. – AGENSI


Kes harian melebihi 3,000
Oleh SITI A'ISYAH SUKAIMI

21 Disember 2021, 5:55 pm
PUTRAJAYA – Jangkitan baharu Covid-19 merekodkan sebanyak 3,140 kes, menjadikan jumlah kumulatif kes Covid-19 sebanyak 2,724,684 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya pada ciapan Twitter di sini hari ini. -K!ONLINE


BSSM sumbang RM100,000 kepada mangsa banjir Selangor
Oleh KHAIRUL MOHD. ALI

21 Disember 2021, 5:12 pm
JOHOR BAHRU – Jawatankuasa Khidmat Masyarakat dan Kesihatan Kebangsaan Bulan Sabit Merah Malaysia (BSMM) akan menyumbangkan RM100,000 untuk membantu mangsa banjir khususnya di negeri Selangor.
Permaisuri Johor, Raja Zarith Sofiah Sultan Idris Shah memaklumkan perkara itu dalam satu kenyataan, di sini hari ini.
Baginda yang juga merupakan Penasihat DiRaja BSMM bertitah bahawa sumbangan itu akan diagihkan secara terus kepada BSMM Selangor.
“Saya berharap dana ini akan disalurkan sebaiknya oleh BSMM Selangor untuk membantu mangsa-mangsa banjir.
“Ramai yang tinggal sehelai sepinggang dan ramai lagi yang menanggung kerugian besar akibat bencana alam itu,” titahnya tadi. -K! ONLINE


Sukarelawan, andalah hero Malaysia – Neelofa
Oleh NUR EMIRA SAIZALI

21 Disember 2021, 6:00 pm
PETALING JAYA – Sejak bencana banjir menduga rakyat Malaysia khususnya di beberapa negeri di Semenanjung, muncul ramai sukarelawan yang hadir menghulurkan sumbangan tenaga dan masa bagi membantu mangsa bencana alam tersebut.
Kehadiran mereka boleh diibaratkan sebagai hero Malaysia yang hadir tanpa diduga bagi misi menyelamat dan pasca banjir di beberapa lokasi seluruh negara terutama di Taman Sri Muda, Shah Alam dan daerah Hulu Langat.
Begitulah gelaran yang diberikan oleh selebriti berniqab popular, Neelofa terhadap golongan sukarelawan yang kini aktif membantu mangsa banjir di lokasi bencana.
“Buat mereka yang ketika ini masih membantu secara sukarelawan, terima kasih dan jaga keselamatan diri anda.
“Andalah hero Malaysia,” ciapnya yang juga antara selebriti tanah air terawal menghulurkan bantuan barangan keperluan kepada mangsa banjir menerusi Pertubuhan Kasih Neelofa.
Dalam pada itu, Neelofa turut memberitahu bantuan yang disalurkannya akan diperluaskan ke negeri-negeri lain yang terkesan akibat banjir.

“Insya-Allah dalam perancangan secara berperingkat bergantung kepada kelulusan pihak berkuasa juga.
“Bantuan akan dilanjutkan sehingga ke pasca banjir seperti sumbangan barangan rumah dan tenaga kerja pembersihan,” ujar bekas pengacara program Next To Neelofa berkenaan.
Pada Sabtu, negara dikejutkan dengan bencana banjir yang melanda beberapa negeri di Semenanjung Malaysia.
Antara kawasan yang paling terjejas ialah sekitar Shah Alam, Klang, Hulu Langat dan Mentakab, Pahang.
Sehingga kini, lebih jumlah kematian akibat banjir mencecah seramai 17 orang. – K! ONLINE


Sukarelawan, andalah hero Malaysia – Neelofa
Oleh NUR EMIRA SAIZALI

21 Disember 2021, 6:01 pm
PETALING JAYA – Sejak bencana banjir menduga rakyat Malaysia khususnya di beberapa negeri di Semenanjung, muncul jutaan sukarelawan yang hadir menghulurkan sumbangan tenaga dan masa bagi membantu mangsa bencana alam tersebut.
Kehadiran mereka boleh diibaratkan sebagai hero Malaysia yang hadir tanpa diduga bagi misi menyelamat dan pasca banjir di beberapa lokasi seluruh negara terutama di Taman Sri Muda, Shah Alam dan daerah Hulu Langat.
Begitulah gelaran yang diberikan oleh selebriti berniqab popular, Neelofa terhadap golongan sukarelawan yang kini aktif membantu mangsa banjir di lokasi bencana.
“Buat mereka yang ketika ini masih membantu secara sukarelawan, terima kasih dan jaga keselamatan diri anda.
“Andalah hero Malaysia,” ciapnya yang juga antara selebriti tanah air terawal menghulurkan bantuan barangan keperluan kepada mangsa banjir menerusi Pertubuhan Kasih Neelofa.
Dalam pada itu, Neelofa turut memberitahu bantuan yang disalurkannya bakal diperluaskan ke negeri-negeri lain yang terkesan akibat banjir sekiranya mendapat kebenaran pihak berkuasa.

“Insya-Allah dalam perancangan secara berperingkat bergantung kepada kelulusan pihak berkuasa juga.
“Bantuan akan dilanjutkan sehingga ke pasca banjir seperti sumbangan barangan rumah dan tenaga kerja pembersihan,” ujar bekas pengacara program Next To Neelofa berkenaan.
Pada Sabtu, negara dikejutkan dengan bencana banjir yang melanda beberapa negeri di Semenanjung Malaysia.
Antara kawasan yang paling terjejas ialah sekitar Shah Alam, Klang, Hulu Langat dan Mentakab, Pahang.
Sehingga kini, lebih jumlah kematian akibat banjir telah mencecah sebanyak 17 orang. – K! ONLINE


Mangsa banjir ganti LKM, lesen memandu rosak secara percuma
Oleh AMREE AHMAD

21 Disember 2021, 6:22 pm
PUTRAJAYA – Jabatan Pengangkutan Jalan (JPJ) diarahkan memberi kelonggaran kepada semua mangsa banjir untuk menggantikan dokumen yang rosak akibat bencana alam tersebut.
Menteri Pengangkutan, Datuk Seri Dr. Wee Ka Siong memaklumkan bahawa, agensi itu akan menggantikan secara percuma segala dokumen berkenaan bagi meringankan beban mangsa.
“Ini meliputi lesen memandu, lesen kenderaan motor atau pun biasa disebut sebagai cukai jalan dan geran sijil pemilikan kenderaan sementara,” katanya pada sidang akhbar di sini hari ini.
Terdahulu beliau menghadiri Majlis Anugerah Kecemerlangan Pengangkutan dan Logistik Antarabangsa Kuala Lumpur 2021 yang julung kali diadakan dan menyampaikan hadiah pemenang.
Menjelaskan lanjut, beliau meminta mangsa terbabit tampil membuat laporan kes kehilangan atau kerosakan dokumen terbabit di mana-mana balai polis yang berhampiran terlebih dahulu.
Bagaimanapun, mereka tidak perlu tergesa-gesa hadir ke pejabat cawangan JPJ dan beliau mengarahkan agensi itu memberikan tempoh sewajarnya supaya tidak berlaku kesesakan teruk.

Langkah itu untuk membolehkan mangsa banjir dapat menumpukan usaha kepada kerja-kerja pembersihan kediaman masing-masing yang lebih utama selepas mengharungi situasi sukar.
“Saya minta pihak JPJ supaya ada tempoh masa yang cukup, malah boleh letak unit bergerak di kawasan terjejas banjir bagi memudahkan urusan tanpa perlu pergi ke cawangan,” katanya.
Mengulas mengenai isu kerugian pemilik kenderaan yang tidak dilindungi oleh agensi insurans, Ka Siong berkata, perkara tersebut boleh dibincangkan menerusi sesi libat urus pelbagai pihak.
Bagaimanapun, ia bukan pula di bawah bidang kuasa kementeriannya, namun beliau berharap pihak insurans wajar memberikan pertimbangan atau tawaran tertentu bagi membantu mangsa. – K! ONLINE


Banjir: Pengecualian bayaran bil air sebulan di Selangor
Oleh ALWANI ZAFIRAH

21 Disember 2021, 5:08 pm
PETALING JAYA – Kerajaan negeri hari ini bersetuju mengecualikan bayaran bil air selama sebulan kepada semua akaun yang terkesan dengan bencana banjir di Selangor.
Pengumuman itu dibuat oleh Menteri Besarnya, Datuk Seri Amirudin Shari menerusi sidang akhbar yang diadakan secara dalam talian.
“Saya sudah berbincang dengan ketua pegawai eksekutif Pengurusan Air Selangor dan dia minta senarai untuk kenal pasti kawasan yang terjejas.
“Selain itu, penangguhan bayaran balik pinjaman selama dua bulan kepada usahawan Hijrah Selangor yang terjejas turut disediakan agar tidak membebankan mereka yang terkesan akibat bencana itu,” katanya.
Tambah Amirudin, semua aset kerajaan negeri dan agensi persekutuan termasuk Jabatan Bomba dan Penyelamat Malaysia (JBPM), Polis Diraja Malaysia (PDRM), Angkatan Tentera Malaysia (ATM), Jabatan Sukarelawan Malaysia (Rela) dan kumpulan sokongan yang lain telah dikerah bagi membantu kesemua mangsa yang terlibat.
“Usaha dalam memindahkan mangsa ke tempat yang lebih selamat selain mengagihkan barang keperluan asas kepada mereka akan sentiasa dipergiatkan,” katanya. – K! ONLINE


MAHB bantu 1,000 mangsa banjir di Sepang
Oleh KOSMO!

21 Disember 2021, 6:18 pm
PETALING JAYA – Malaysia Airports Holdings Bhd. (MAHB) membantu lebih daripada 1,000 mangsa banjir dan keluarga mereka di sekitar Sepang dengan serahan makanan serta barangan keperluan di bawah inisiatif #MYAirportCARES.
Golongan dibantu termasuk mangsa banjir yang mencari perlindungan di Masjid Sultan Abdul Samad, KLIA disebabkan akses jalan raya ke rumah mereka ditutup sementara.
Keluarga mangsa diberikan makanan dibungkus, makanan segera, makanan kering, kit kebersihan dan produk penjagaan bayi.
Pengarah Urusan MAHB, Datuk Iskandar Mizal Mahmood berkata, daerah Sepang antara kawasan yang paling teruk terjejas akibat bencana banjir baru-baru ini.
“Ramai yang terjejas merupakan kakitangan lapangan terbang dan kami melakukan yang terbaik untuk membantu dengan pasukan utama dengan kekuatan 30 sukarelawan ditugaskan untuk menghantar bantuan.
“Buat masa ini, kami menyediakan barangan keperluan sebagai respons pertama dan setelah air mula surut, kami akan turut membantu proses pembersihan serta menyediakan sedikit bantuan kewangan,” katanya dalam satu kenyataan.

Menurut Iskandar, pihaknya sentiasa memantau situasi banjir di kawasan sekitar dan memastikan operasi lapangan terbang diteruskan seperti biasa.
“Kami turut memanggil sebahagian kakitangan yang sedang bercuti bagi memastikan operasi di lapangan terbang berjalan lancar dan penumpang dinasihatkan merancang perjalanan lebih awal untuk ke lapangan terbang,” katanya.


AADK turun padang bantu mangsa banjir
Oleh NIA AMIRA NAJWA AZMI

21 Disember 2021, 5:04 pm
PETALING JAYA – Agensi Antidadah Kebangsaan (AADK) menerusi Skuad Antidadah melibatkan seramai 53 orang mengambil inisiatif melaksanakan misi bantuan bagi membantu mangsa terjejas banjir.
Ketua Pengarah AADK, Tuan Sutekno Ahmad Belon berkata, usaha misi bantuan itu merupakan tanggungjawab sosial korporat (CSR) AADK agensi itu untuk  membantu mereka memerlukan dalam menghadapi dugaan banjir.
“Selain komited membanteras penyalahgunaan dan penagihan dadah di negara ini, sukarelawan Skuad Antidadah juga prihatin terhadap masyarakat dan peka kepada isu semasa bencana yang berlaku khususnya di sekitar Selangor.
“AADK menggerakkan Skuad Antidadah Daerah Kuala Selangor, Skuad Antidadah Daerah Hulu Langat, Skuad Antidadah Daerah Sepang dan Skuad Antidadah Daerah Ampang ke beberapa lokasi bagi menghulurkan bantuan atas dasar CSR,” katanya dalam satu kenyataan itu tadi.
Operasi turun padang berkenaan melibatkan kawasan Taman Sri Muda, Seksyen 25, Shah Alam; Batu 14 dan Sungai Lui di Hulu Langat serta Pusat Pemulihan Penagihan Narkotik (PUSPEN) Sepang.
Dalam pada itu, skuad Antidadah bersama jabatan dan agensi penguatkuasaan berganding bahu menjalankan operasi menyelamat dan mengeluarkan mangsa terperangkap menggunakan bot penyelamat termasuk mengagihkan makanan, barangan asas dan membersihkan rumah penduduk. -K! ONLINE


Ismail Izzani lebih ‘berfungsi’ daripada individu lain – Netizen
Oleh KOSMO!

21 Disember 2021, 5:06 pm
PETALING JAYA – Terkesan dengan bencana yang menimpa di beberapa lokasi, penyanyi terkenal Ismail Izzani nekad turun padang menghulurkan bantuan kepada mangsa banjir di sekitar Hulu Langat sejak kelmarin.
Usaha murni yang dikongsi pelantun Luar Biasa dalam Instagram itu memaparkan dia membantu penduduk setempat dengan membersihkan kediaman mangsa banjir di sekitar kawasan terjejas.
Disebabkan usaha murni tersebut, ramai yang memuji Ismail kerana menjadi antara selebriti terawal mengerah keringat membantu penduduk yang terkesan akibat bencana alam tersebut.
Selain itu, dia turut dipuji kerana tidak kisah bermandi lumpur dalam membantu meringankan beban golongan terjejas.
“Terbalik sudah, selebriti jadi pemimpin, manakala pemimpin pula menjadi selebriti.
“Datuk Seri Siti Nurhaliza, Ismail, Fouziah Gous dan ramai lagi pihak Badan Bukan Kerajaan (NGO) turun padang,” ciap seorang netizen.

“Terima kasih Ismail. Lebih berfungsi daripada pihak atas lain,” kata seorang lagi pengguna Twitter.
Sehingga kini, pemilik nama penuh Ismail Izzani Zainal Nazeri, 21, itu masih menjadi bualan ramai dalam media sosial khususnya Twitter.
Untuk rekod, negara dikejutkan apabila beberapa daerah di Selangor khususnya Shah Alam, Klang dan Hulu Langat dilanda banjir kilat pada 18 Disember lal sehingga mengorbankan lebih 10 nyawa termasuk seorang bayi.- K! ONLINE


Banjir: Keluarga mangsa maut dapat bantuan RM10,000
Oleh ALWANI ZAFIRAH

21 Disember 2021, 4:17 pm
PETALING JAYA – Kerajaan negeri bersetuju memberi sumbangan sebanyak RM10,000 kepada setiap keluarga mangsa yang meninggal dunia akibat bencana banjir yang melanda di negeri Selangor.
Menteri Besarnya, Datuk Seri Amirudin Shari berkata, bantuan kewangan itu diberikan untuk membantu keluarga mangsa dalam meneruskan kehidupan mereka dan sebagai tanda keprihatinan pihak kerajaan negeri yang turut bersimpati dengan apa yang berlaku.
Selain itu, turut dilancarkan Tabung Ikhtiar Selangor Bangkit yang dikhaskan untuk menyalurkan bantuan kepada mangsa-mangsa banjir yang terkesan di negeri itu.
“Sebagai permulaan dan tanda sokongan, saya sendiri akan menyumbang gaji sebulan kepada tabung berkenaan dalam menggerakkannya.
“Semoga dengan kutipan dana yang akan dihasilkan, dapat meringankan beban mangsa terlibat,” katanya. – K! ONLINE


Sarat hamil, Ernie Zakri turun padang bantu mangsa banjir
Oleh MOHAMMAD SHAHEMY AZMI

21 Disember 2021, 5:00 pm
PETALING JAYA – Walaupun kini sedang sarat hamil tujuh bulan, tidak menghalang penyanyi Ernie Zakri turun padang bagi sama-sama membantu masyarakat yang ditimpa musibah banjir.
Menerusi hantaran yang dimuat naik dalam Instagram miliknya, Ernie atau nama lengkapnya Nur Ernie Shahirah Zakri, 28, yang turut ditemani suaminya, Syamel berkongsi kegiatan menghulurkan bantuan kepada mangsa banjir di beberapa buah lokasi terjejas di sekitar Shah Alam, Selangor.
“Terima kasih izinkan saya ikut kam, shurami (suami)! Pengalaman naik lori. Sampai bayi dalam perut bergerak-gerak gembira.
“Syukur Allah SWT permudahkan urusan kami semalam. Semoga ada kesempatan lagi untuk turut sama membantu. Amin,” katanya.
Menerusi hantaran berbeza yang dimuat naik dalam InstaStory miliknya, Ernie turut menzahirkan rasa hiba melihat situasi banjir yang melanda pada hari ini dan mendoakan semoga semua mangsa dapat diselamatkan dengan segera.
“Assalamualaikum semua. Sayu sangat bila baca berita tentang kejadian banjir. Saya tahu ramai sangat rakyat Malaysia yang turun padang membantu. Syukur alhamdulillah.

“Walaupun kita rasa duduk di rumah sahaja tidak membantu, tapi bila kita kongsikan apa-apa info tentang banjir (mangsa), itu sudah besar pahalanya,” luah Ernie.
Dalam pada itu, pelantun lagi Gundah itu sempat menitipkan nasihat dan pesan supaya orang ramai termasuk dalam kalangan sukarelawan supaya sentiasa menjaga diri memandangkan negara masih dalam situasi pandemik Covid-19.
“Saya doakan semoga segala utusan dipermudahkan terutama pada mereka yang turun padang (sukarelawan). Jaga diri sebab kita masih lagi dalam situasi Covid-19,” jelasnya.
Terdahulu, hujan lebat yang berlarutan selama dua hari pada awal minggu lalu mengakibatkan kawasan-kawasan di sekitar Lembah Klang dilanda banjir dengan Selangor menerima kesan terburuk selepas lebih 3,000 mangsa dipindahkan ke 30 pusat pemindahan sementara (PPS). – K! ONLINE


Amaran hujan berterusan di negeri utara Semenanjung
Oleh HARRITH HISHAM

21 Disember 2021, 4:10 pm
PETALING JAYA – Jabatan Meteorologi (MetMalaysia) mengeluarkan amaran hujan berterusan peringkat waspada membabitkan seluruh kawasan di Perlis, Kedah, Pulau Pinang yang berkuatkuasa hari ini.
Amaran yang sama turut dikeluarkan bagi kawasan Kerian, Larut, Matang dan Selama di Perak.
Pengarahnya, Muhammad Helmi abdullah berkata, ia susulan lekukan Tropika yang dicerap di perairan Utara Sumatera sedang bergerak ke timur menghampiri utara Semenanjung.
“Keadaan ini boleh menyebabkan hujan berterusan dan angin kencang di negeri utara Semenanjung yang boleh menyebabkan banjir di kawasan berkedudukan rendah,” katanya dalam satu kenyataan hari ini.
Sehubungan itu, orang ramai dinasihati supaya merancang perjalanan dan sentiasa peka dengan keadaan cuaca semasa. -K!ONLINE


Banjir: Selangor rekodkan 17 kematian
Oleh ALWANI ZAFIRAH

21 Disember 2021, 4:06 pm
PETALING JAYA – Sebanyak 17 kematian direkodkan bagi tiga daerah yang terjejas sehingga pukul 8 pagi tadi akibat banjir yang melanda Selangor sejak Jumaat lalu.
Menteri Besar Selangor, Datuk Seri Amirudin Shari berkata, sebanyak 10 kematian direkodkan di daerah Klang, tiga di Hulu Langat dan empat di Sepang.
“Punca kematian kesemua mangsa masih sedang dikenal pasti.
“Saya juga ingin mengucapkan takziah kepada keluarga mangsa dan orang ramai yang turut terkesan dengan bencana banjir,” katanya ketika sidang akhbar yang diadakan secara dalam talian hari ini.
Tambah Amirudin, jumlah mangsa juga akan terus meningkat disebabkan terdapat beberapa daerah seperti di Kuala Selangor dan Kuala Langat masih menunjukkan kenaikan paras air banjir. – K! ONLINE


UniSZA umum cuti bencana banjir lapan hari
Oleh MOHD AZLI ADLAN

21 Disember 2021, 4:22 pm
KUALA TERENGGANU – Universiti Sultan Zainal Abidin (UniSZA) mengumumkan cuti bencana selama lapan hari sehingga Ahad ini ekoran banjir yang menjejaskan beberapa negeri.
Pemangku Naib Canselor UniSZA, Prof. Dr Fadzli Adam berkata, pengurusan universiti
memahami aktiviti pembelajaran dan pengajaran (PdP) pastinya terganggu buat sebahagian pelajarnya terkesan disebabkan bencana banjir tersebut.
“Sehubungan itu, UniSZA mengumumkan cuti bencana selama lapan hari bermula 19 Disember lalu.
“Sepanjang tempoh itu, sebarang aktiviti kuliah, pentaksiran, dan penghantaran tugasan pelajar prasiswazah dan pascasiswazah (mod kerja kursus dan campuran) ditangguhkan,” katanya dalam satu kenyataan di sini hari ini.
Fadzli berkata, keputusan tersebut dilakukan sebagai tanda kecaknaan dan keprihatinan UniSZA terhadap kebajikan pelajar.
Begitu pun, beliau memberitahu, bagi fakulti Perubatan, cuti bencana tersebut hanya melibatkan pelajar tahun satu.

“Pelajar Fakulti Perubatan UniSZA lain masih perlu menjalani PdP seperti biasa,” katanya. – K! ONLINE


Banjir: Tiada liputan internet sukarkan komunikasi
Oleh MOHD. HUSNI MOHD. NOOR

21 Disember 2021, 4:53 pm
DENGKIL – Tiada liputan internet khususnya di beberapa lokasi terjejas banjir di sini dilihat menyukarkan usaha menyelamat dan komunikasi dengan mangsa-mangsa banjir.
Keluhan itu dikongsi Ahli Dewan Undangan Negeri (Adun) Dengkil, Adhif Syan Abdullah menerusi hantaran di Facebook, di sini hari ini.
Adhif berkata, masalah ketiadaan liputan itu dikesan di Bukit Changgang, Rancangan Tanah Belia (RTB) Bukit Changgang, Taman Langat Murni, Labohan Dagang dan Olak Lempit.
Beliau berkata, keadaan ini sangat membimbangkan kerana menyukarkan anggota penyelamat dan pasukan sukarelawan untuk menghantar bantuan dan mendapatkan laporan yang lebih terperinci.
“Sehingga kini, banjir di jalan utama di sekitar daerah ini masih belum surut dan ianya menyukarkan pergerakan keluar masuk.
“Saya menyeru agar terdapat tindakan segera daripada Kementerian Komunikasi dan Multimedia Malaysia (KKKM), Suruhanjaya Komunikasi dan Multimedia Malaysia (SKMM), Tenaga Nasional Bhd (TNB) dan Telekom Malaysia Bhd (TM) agar dapat menyelesaikan masalah liputan internet dan juga masalah bekalan elektrik,” katanya.

Katanya, beliau mencadangkan agar KKKM menggunakan inisiatif lain bagi memastikan komunikasi di kawasan terjejas banjir terjamin termasuk penggunaan radio amatur dan meletakkan peralatan komunikasi bencana di pusat pemindahan sementara (PPS).
Adhif berkata, penggunaan khidmat radio amatur dan peralatan komunikasi bencana amat perlu bagi memudahkan anggota penyelamat dan sukarelawan berhubung terus dengan mangsa banjir. – K! ONLINE


Tun M dibenarkan keluar IJN
Oleh ALWANI ZAFIRAH

21 Disember 2021, 3:44 pm
PETALING JAYA – Bekas Perdana Menteri, Tun Dr. Mahathir Mohamad dibenarkan keluar dari Institut Jantung Negara (IJN) dalam tempoh terdekat.
Sebelum ini, beliau dimasukkan ke IJN pada 16 Disember 2021 bagi menjalani pemeriksaan kesihatan.
IJN dalam satu kenyataan berkata, Ahli Parlimen Langkawi itu telah selesai menjalani rawatan susulan dan pasukan perubatan yang ditugaskan memaklumkan beliau akan dibenarkan keluar dalam tempoh beberapa hari sahaja lagi.
Tambahnya, Tun Mahathir dan isteri mengucapkan ribuan terima kasih kepada orang ramai yang sentiasa mendoakan kesejahteraan dan kesihatan beliau. – K! ONLINE


Lucut harta RM6 juta bukan harta bekas Exco semata-mata
Oleh MOHAMAD FAIZAL HASHIM

21 Disember 2021, 4:55 pm
JOHOR BAHRU – Pihak guaman kepada bekas Exco Kerajaan Negeri, Datuk Abd. Latif Bandi menjelaskan kesemua kenderaan mewah antara keseluruhan harta yang bernilai RM6 juta yang dilucut hak bukanlah milik beliau semata-mata.
Rahim, Aidil & Partners dalam satu kenyataan berkata, laporan akhbar yang dikeluarkan menggambarkan seolah-olah beliau telah memperoleh kekayaan yang tidak wajar sepanjang menjawat sebagai Exco Negeri Johor.
Menurut kenyataan yang sama, jumlah pelucutan hak sebanyak RM6 juta adalah merujuk kepada keseluruhan harta yang terlibat dan bukannya melibatkan anak guam kami semata-mata.
“Merujuk kepada siaran media mengenai keputusan Mahkamah Tinggi yang membenarkan rayuan pihak SPRM untuk melucut hak harta-harta Abd Latif,ia bukanlah kesemuanya milik Abd Latif seperti yang digambarkan.
“Kami ingin menegaskan jumlah pelucutan hak sebanyak RM6 juta adalah merujuk kepada keseluruhan harta-harta yang terlibat dan bukannya melibatkan anakguam kami semata-mata.
“Laporan media bertarikh 20 Mei 2019 boleh dirujuk dimana harta-harta yang dipohon untuk dilucuthak adalah RM1.58 juta,” katanya dalam kenyataan hari ini.

Semalam, akhbar melaporkan Mahkamah Tinggi Johor Bahru, di sini membenarkan Suruhanjaya Pencegahan Rasuah Malaysia (SPRM) untuk melucut hak harta bernilai lebih RM6 juta milik bekas Exco Kerajaan Johor, Datuk Abd. Latif Bandi, anak dan menantunya. -K! ONLINE


20 dron kini bersedia bantu mangsa banjir
Oleh EDDY AQMAL MOHAMED HAMIDI

21 Disember 2021, 4:02 pm
PUTRAJAYA – Sebanyak 20 buah dron kini dalam keadaan bersedia untuk diaktifkan bagi tujuan tinjauan dan penghantaran bekalan penting kepada mangsa banjir yang memerlukan di kawasan-kawasan terjejas.
Menteri Sains, Teknologi dan Inovasi, Datuk Seri Dr. Adham Baba berkata, dron-dron berkenaan yang mampu membawa muatan sehingga 10 kilogram setiap satu akan turut menjadi pemudahcara akses kepada visual dari udara untuk membantu agensi berkaitan membuat penilaian di lokasi.
“Pasukan Tindakan Kecemasan Khas Perkhidmatan Dron (PTK2Dron) yang ditubuhkan oleh Kementerian Sains, Teknologi dan Inovasi (MOSTI) menerusi Teknologi Park Malaysia (TPM) akan berfungsi sebagai agensi penyelaras dalam usaha kritikal bantuan banjir di kawasan terjejas.
“Dron-dron ini akan membantu Majlis Keselamatan Negara (MKN) dan Agensi Pengurusan Bencana Negara (Nadma) menilai keadaan semasa dengan lebih tepat di kawasan terjejas banjir,” katanya pada sidang akhbar selepas menyempurnakan Majlis Pelancaran Penyelesaian Rawatan Air Teknologi Hijau DeScale di sini hari ini.
Menurut Dr. Adham, TPM bekerjasama dengan syarikat dron VStream, Alphaswift Industries, Aerodyne Group, Meraque Services dan Geo Precision Tech dengan sokongan Persatuan Aktivis Dron Tanpa Pemandu Malaysia (MUDAS) untuk menyediakan perkhidmatan ini.
“Syarikat Aerodyne Group sebelum ini telah diminta oleh kerajaan negeri Selangor untuk menggunakan dron bagi mendapatkan maklumat seperti arah aliran air, mengesan mangsa yang masih terperangkap serta kaedah terbaik bagi pelaksanaan operasi menyelamat di beberapa kawasan yang teruk dilanda banjir.

“Operasi ini juga termasuk mengenal pasti punca air banjir lambat surut di beberapa kawasan yang disebabkan oleh saliran yang terhalang,” ujar beliau.
Bagaimanapun, ujar beliau, pihaknya kini sedang menunggu kelulusan Pihak Berkuasa Penerbangan Awam Malaysia (CAAM) sebelum dapat menggerakkan dron diberikan lima syarikat berkenaan.
Dalam pada itu, Dr. Adham berkata, cerapan imej satelit yang diperolehi semalam menunjukkan pengurangan kira-kira 60 peratus genangan air di Selangor berbanding pada Sabtu lalu.
“Di Taman Sri Muda dan Seksyen 24 Shah Alam contohnya menunjukkan banjir telah surut dengan kawasan litupan banjir berkurangan daripada kira-kira 5.1 kilometer persegi kepada kira-kira 2.1 kilometer persegi setakat pukul 6 petang semalam.
“Namun cerapan imej satelit di Pahang menunjukkan peningkatan kawasan digenangi air dan susulan itu pemantauan akan diteruskan serta maklumat lanjut keliasan akan dibekalkan oleh Agensi Angkasa Malaysia (MYSA) dari semasa ke semasa,” katanya.- K! ONLINE


Elak cukai, pesohor media sosial China didenda RM884 juta
Oleh KOSMO!

21 Disember 2021, 4:30 pm
BEIJING – Seorang bintang penstriman secara langsung popular dari China dikenakan denda berjumlah 1.34 bilion yuan (RM884 juta) kerana mengelak daripada membayar cukai, lapor Badan Penyiaran Britain (BBC) kelmarin.
Huang Wei yang juga dikenali sebagai Viya merupakan seorang pesohor media sosial dengan mempunyai berjuta-juta pengikut dan menggunakan platform miliknya bagi menjual pelbagai jenis barangan.
Pihak berkuasa Hangzhou menuduh wanita itu menyembunyikan pendapatan peribadinya selain turut melakukan beberapa kesalahan kewangan lain antara 2019 dan 2020.
Viya menerusi satu hantaran di laman sosial Weibo membuat permohonan maaf bagi perkara itu.
“Saya dengan sepenuh hati menerima hukuman yang dibuat oleh pihak berkuasa cukai,” katanya pada hantaran tersebut.
Wanita berusia 36 tahun itu menjadi pesohor media sosial yang berpengaruh di China, didorong oleh perkembangan aktiviti beli-belah secara dalam talian.

Platform media sosialnya yang meluas menjadikan Viya tersenarai dalam senarai 100 tokoh paling berpengaruh oleh majalah Time bagi tahun ini. – AGENSI


Trend buka but kereta untuk elak kecurian
Oleh KOSMO!

21 Disember 2021, 3:32 pm
SAN FRANCISCO BAY AREA, CALIFORNIA – Penduduk sekitar kawasan San Francisco Bay Area di Amerika Syarikat dilaporkan sengaja membiarkan kereta mereka diparkir dalam keadaan but belakang terbuka, bagi mengelakkan kenderaan tersebut daripada dicuri, lapor laman berita Oddity Central kelmarin.
Bandar San Francisco dan Oakland mencatatkan jumlah kes kecurian kereta yang tinggi sejak beberapa bulan lalu, sekali gus membuatkan orang awam mula mencari taktik berkesan bagi mengelakkan kenderaan milik mereka daripada dicuri.
Susulan itu, mereka meninggalkan kereta dalam keadaan but yang sengaja dibuka bagi menunjukkan bahawa barangan yang ada di dalamnya tidak berbaloi untuk dicuri.
Menurut beberapa media tempatan, orang awam membawa keluar kesemua barangan berharga dan meninggalkan kereta mereka tanpa dikunci ketika menyelesaikan tugas harian.
Kaedah itu dikatakan sekurang-kurangnya dapat menyelamatkan kenderaan mereka daripada ‘dipecah masuk’ oleh pencuri yang mencari barang berharga di dalam kenderaan yang diparkir.
“Tiada apa di dalam kereta saya dan mereka (pencuri) boleh melihat bahawa tiada apa yang boleh diambil,” kata seorang pemilik sebuah perniagaan di Oakland, Parisa Hemmat.

Meskipun kaedah itu semakin popular di San Francisco Bay Area, polis bagaimanapun memberi amaran kepada pemilik kenderaan untuk tidak melakukan perkara tersebut.
“Pencuri boleh mengambil bateri kereta dan juga tayar anda.
“Mereka (pencuri) juga boleh pergi ke ruang penyimpanan hadapan kereta dan tahu tempat tinggal anda. Ia seolah-olah ‘menjemput’ satu bencana lain,” kata bekas Timbalan Ketua Polis San Francisco, Garret Tom. – AGENSI


Polis pergiat usaha buru Long Tiger
Oleh NUR NAZLINA NADZARI

21 Disember 2021, 3:00 pm
KANGAR – Polis mempergiatkan usaha memburu lelaki etnik Rohingya digelar Long Tiger yang meloloskan diri dari lokap Mahkamah Majistret Tangkak, Johor pada Rabu lalu di seluruh negara terutama di kawasan sempadan negara.
Timbalan Ketua Polis Negara, Datuk Seri Mazlan Lazim berkata, gambar suspek telah diedarkan kepada seluruh Ibu Pejabat Polis Kontinjen (IPK) dan Ibu Pejabat Polis Daerah (IPD) bagi memburu dan menangkap penjenayah tersebut.
“Sehingga ke negeri-negeri sempadan pun kita sudah maklumkan untuk menangkap penjenayah ini yang lari semasa berada di bawah kontinjen Johor.
“Insya-Allah kita sedang mencari pentunjuk dan sedang memburunya,” katanya pada sidang akhbar selepas mengadakan lawatan kerja ke IPK Perlis di sini hari ini. – K! ONLINE


12 kru Indonesia disyaki rompak diesel RM4.86 juta
Oleh MOHD SHARKAWI LONDING

21 Disember 2021, 2:34 pm
JOHOR BAHRU – Agensi Penguatkuasaan Maritim Malaysia (APMM) memburu 12 kru kapal warga Indonesia selepas disyaki melakukan rompakan terhadap 1.8 juta liter minyak diesel bernilai RM4.86 juta dalam kejadian pada 5 Disember lalu.
Pengarah APMM Negeri Johor, Laksamana Pertama Maritim Nurul Hizam Zakaria berkata, pihaknya menerima Notis Merah daripada Polis Interpol yang memaklumkan kejadian berlaku terhadap kapal tangki MT Ocean Pride yang berdaftar di Singapura.
Menurutnya, laporan kejadian dibuat pengurus operasi syarikat perkapalan selepas mereka gagal menghubungi vesel terbabit ketika berada di perairan Tanjung Sedili, Kota Tinggi.
“Kapal Tangki Ocean Pride memulakan pelayaran dari Banyan, Singapura membawa muatan 4.15 liter minyak diesel untuk dihantar ke Dili, Timor Leste.
“Namun pihak syarikat terputus hubungan dengan kru sebelum Bot Perkasa 29 APMM mengesan kedudukan kapal terbabit dan mendapati kesemua kru yang berusia 25 hingga 51 tahun tiada di dalam kapal,”katanya dalam satu kenyataan di sini hari ini.
Nurul Hizam berkata, pasukan penyiasat melakukan siasatan mendapati vesel terbabit ditinggalkan di Tanjung Siang, Kota Tinggi selain terdapat cap jari kru pada vesel berkenaan dan kesemua dokumen berkaitan tidak ada di dalam kapal terbabit.

Jelas beliau, pihaknya juga mendapati sejumlah 1.8 juta liter minyak diesel hilang dipercayai dirompak kesemua suspek yang terlibat dan kerugian dianggarkan bernilai RM4.86 juta.
“Susulan kejadian ini, APMM menyeru agar orang ramai terutamanya komuniti maritim yang mempunyai maklumat berhubung kes terbabit diminta tampil membantu siasatan.
“Mereka boleh menghubungi Komander Maritim Mohd. Affandi Ismail ditalian 03-89957935 atau Leftenan Maritim Feerdaus Daud (07-8916595),”katanya.
Kes disiasat mengikut Seksyen 380 dan Seksyen 34 Kanun Keseksaan (Akta 574).-K! ONLINE


47.8 peratus kawasan terjejas bekalan air sudah pulih – Air Selangor
21 Disember 2021, 2:52 pm
PETALING JAYA – Pengurusan Air Selangor Sdn Bhd (Air Selangor) memaklumkan pemulihan bekalan air di kawasan yang terjejas ekoran penutupan beberapa loji rawatan air (LRA) sebelum ini telah mencapai tahap 47.8 peratus sehingga pukul 12 tengah hari tadi.
Menurut Air Selangor, LRA Semenyih 2 sudah beroperasi sepenuhnya dan bekalan air bagi 70 kawasan terjejas akibat henti tugas loji ini telah pulih sepenuhnya.
“Bagi LRA Sungai Langat dan LRA Langat 2, kedua-dua loji tersebut telah beroperasi sepenuhnya dan bekalan air bagi kawasan-kawasan yang terjejas akibat henti tugas loji ini dijangka pulih sepenuhnya pada pukul 11:00 malam, esok.
“Bagi LRA Cheras Batu 11 pula, proses pembersihan loji rawatan air dan penilaian kerosakan masih lagi dilaksanakan. Jangkaan untuk LRA Cheras Batu 11 beroperasi sepenuhnya masih belum dapat dipastikan buat masa ini,” katanya dalam satu kenyataan di sini hari ini.
Tambahnya, bantuan alternatif melalui tangki air masih lagi digerakkan secara berperingkat ke kawasan-kawasan yang terjejas dengan memberi keutamaan kepada premis-premis kritikal sepanjang tempoh gangguan bekalan air tidak berjadual ini.
“Para pengguna boleh merujuk kesemua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300,” ujarnya. – K! ONLINE


[VIDEO] Banjir: Mentakab tenggelam, ulangi tragedi 1971
Oleh ABDUL RASHID ABDUL RAHMAN

21 Disember 2021, 2:39 pm
TEMERLOH – Kejadian banjir yang berlaku di negeri ini bertambah buruk bagai mengulangi tragedi banjir besar 1971 apabila bandar Mentakab di sini turut ditenggelami air hari ini.
Jika sebelum ini ketika banjir besar 2014 hanya kampung-kampung berhampiran sahaja ditenggelami air namun kali ini bandar berkenaan turut dilimpahi air seperti lautan.
Seorang penduduk Rosedi Othman, 68, berkata, banjir kali ini yang turut menenggelamkan keseluruhan bandar adalah yang terburuk di situ.
“Di Mentakab ini adalah yang terburuk kalau dibandingkan dengan banjir besar pada 1971, kali ini seluruh bandar dan rumah di kawasan tinggi kampung saya juga tenggelam.
“Rumah saya sudah tidak kelihatan kerana telah ditenggelami air begitu juga penduduk yang lain,”katanya yang tinggal di Kampung Batu Kapor di sini.
Dalam pada itu seorang penduduk di bandar Mentakab, Alice Tee, 35, berkata, dia tidak menyangka banjir kali ini menenggelamkan bandar Mentakab memandangkan pada 2014 hanya sedikit sahaja kawasan bandar ditenggelami air.

Katanya, air naik begitu cepat menyebabkan di tidak sempat untuk menyelamatkan barangan berharga dan berpindah ke rumah saudaranya bagi menyelamatkan diri.
“Pada masa ini air makin naik dan rumah saya telah paras kepala, saya cuma mampu berharap air akan turut dan banjir reda,”katanya di sini, hari ini.
Sementara itu Pegawai Angkatan Pertahanan Awam (APM) Temerloh, Mohd. Ikram Haron berkata, jumlah mangsa banjir di Temerloh pada masa ini terus meningkat kepada 8,777 mangsa daripada 2,463 keluarga.
Katanya kesemua mangsa ditempatkan di 70 Pusat Pemindahan Sementara (PPS) yang dibuka di seluruh daerah titik tengah semenanjung itu.
“Setakat ini bandar Mentakab terjejas teruk berbanding Temerloh, air di Mentakab adalah dari limpahan air Sungai Semantan yang dibawa dari Bentong,”ujarnya. -K! ONLINE


Dua beradik mengaku tidak bersalah beri rasuah RM83,000
Oleh NORHAYATI YAHAYA

21 Disember 2021, 2:42 pm
SHAH ALAM – Dua beradik yang juga merupakan kontraktor bebas mengaku tidak bersalah atas enam pertuduhan di Mahkamah Sesyen di sini hari ini atas kesalahan memberi rasuah berjumlah RM83,000 kepada penjawat awam, tahun lalu.
Kedua-dua tertuduh, Asdi Ali, 41, dan abangnya Amir Ali, 45, membuat pengakuan itu selepas tiga pertuduhan masing-masing dibacakan secara berasingan di hadapan Hakim Rozilah Salleh.
Berdasarkan pertuduhan, Asdi yang mempunyai seorang isteri dan menanggung bekas isteri serta lima orang anak didakwa memberi rasuah berjumlah RM23,000 kepada seorang penjawat awam di antara September hingga Oktober 2020.
Dia didakwa memberikan rasuah sebagai dorongan bagi mendapatkan anggaran harga jabatan dan untuk mendapatkan kerja-kerja membaik pulih longkang tepi jalan di Jalan Hulu Bernam-Sungai Besar, membaik pulih menurap semula jalan-jalan serta kerja berkaitan di Kampung Seri Keledang dan SKC Jaya, Hulu Bernam dan kerja-kerja membaik pulih permukaan jalan serta kerja berkaitan di Jalan Kampung Teratai, Sungai Choh.
Dia didakwa melakukan kesemua kesalahan itu di sebuah stesen minyak di Taman Templer Rawang; Kuala Kubu Bharu dan di Pekan Batang Kali, Hulu Selangor.
Abangnya, Amir yang turut berhadapan tiga pertuduhan didakwa memberi rasuah berjumlah RM60,000 kepada kakitangan awam antara Mac sehingga September 2020.

Dia didakwa melakukan perbuatan itu sebagai dorongan bagi mendapatkan anggaran harga jabatan untuk mendapatkan kerja-kerja projek naik taraf dan pembaikan bangunan dan infrastruktur Kolej Komuniti, Hulu Selangor; penyelenggaraan am bangunan dan pembaikan bumbung di RKK Mini Bukit Beruntung dan pembaikan dan penyelenggaraan am bangunan di Pusat Perkembangan Kanak-Kanak Serendah.
Dia didakwa melakukan kesemua perbuatan itu di Kuala Kubu Bharu.
Kedua-dua beradik itu didakwa melakukan kesalahan mengikut Seksyen 17(b) Akta Suruhanjaya Pencegahan Rasuah Malaysia (SPRM) dan boleh dihukum di bawah Seksyen 24(1) Akta sama.
Jika sabit kesalahan, mereka boleh dikenakan hukuman penjara sehingga 20 tahun dan denda tidak kurang lima kali ganda jumlah nilai suapan atau RM10,000 mengikut mana-mana yang lebih tinggi.
Pegawai Pendakwa daripada SPRM, Mohd. Aliff Shaharuzaman menawarkan jaminan RM20,000 dengan seorang penjamin selain syarat tambahan menyerahkan pasport antarabangsa milik tertuduh kepada mahkamah serta melapor diri di pejabat SPRM terdekat pada minggu pertama setiap bulan.
Bagaimanapun, peguam bela, Hafizuddin Salehuddin yang menyebut bagi pihak peguam, Datuk Hasnal Merican memohon jaminan lebih rendah sebanyak RM10,000 bagi setiap anak guamnya memandangkan Asdi yang mempunyai pendapatan RM7,000 mempunyai tanggungan yang ramai.
Selain itu, Amir pula mempunyai masalah kesihatan iaitu sakit jantung dan dengan pendapatan RM5,000 sebulan, dia perlu menyara isteri, ibu dan tiga orang anak.
Mahkamah menetapkan jaminan RM15,000 kepada Asdi dan Amir (RM20,000) dengan masing-masing seorang penjamin warga tempatan selain membenarkan permohonan pihak pendakwaan.
Kes ditetapkan untuk sebutan pada 26 Januari 2022.
Kedua-dua tertuduh membayar jaminan tersebut. -K! ONLINE


Alhamdulillah, suami dah pulang – Ika Nabella
Oleh SAIRUL ZAMRI MISRANI

21 Disember 2021, 2:39 pm
PETALING JAYA – Tiada apa yang menggembirakan hati pelakon dan usahawan, Ika Nabella apabila suaminya selamat pulang ke rumah selepas keluar menyertai misi bantuan untuk mangsa banjir di Sungai Lui, Hulu Langat, Selangor semalam.
Ika menerusi Instagram memberitahu, suaminya, Muhammad Zaid Aznam kini berada dalam keadaan baik dan selamat tiba di kediaman mereka sekitar pukul 12 tengah malam tadi.
“Alhamdulillah suami saya dah pulang. Keadaan di Sungai Lui sangat menyedihkan.  Rumah tinggal tangga, ada rumah yang dihanyutkan banjir dan lumpur yang sangat tebal.
“Bekalan elektrik terputus, tiada liputan dan bekalan air bersih. Di sana juga tiada jaringan internet,” tulisnya.
Terdahulu, Ika menerusi hantaran sebelumnya meluahkan kebimbangan apabila tidak dapat menghubungi suaminya yang keluar bersama rakan-rakan bagi menjalankan misi bantuan kepada mangsa terjejas.
“Saya tak dapat hubungi suami saya sejak dia masuk ke Sungai Lui, Hulu Langat. Saya tahu, dia dalam keadaan baik, cuma saya dimaklumkan di kawasan itu memang tak ada liputan telefon dan dia bersama kawan-kawannya.

“Katanya sebelum pergi tadi, keadaan di sana sangat teruk. Paling teruk setakat ini, tapi mereka tak dapat kongsikan dengan lebih banyak maklumat,” katanya yang menyatakan suaminya bertolak untuk menjalankan misi tersebut selepas waktu Zuhur semalam.
Sekadar info, setakat tengah malam tadi, lebih 61,000 mangsa banjir melibatkan 13,000 keluarga ditempatkan di 407 pusat pemindahan sementara (PPS) di Kelantan, Terengganu, Pahang, Melaka, Negeri Sembilan, Selangor, Perak dan Kuala Lumpur. – K! ONLINE


[VIDEO] Dua al-Quran tidak basah walaupun banjir paras bumbung
Oleh AHMAD SHAHERMAN SHAMSURI

21 Disember 2021, 3:16 pm
PETALING JAYA – Inilah bukti kekuasaan Allah SWT. Dua buah al-Quran yang berada di dalam sebuah rumah mangsa banjir walaupun paras banjir sudah mencecah bumbung rumah.
Perkara itu didedahkan Pendakwah terkenal, Ustazah Asma’ Harun ketika dia bersama sukarelawan Sahabat Amal Care (SAC) melawat serta memberi bantuan kepada mangsa banjir di Taman Sri Nanding, Hulu Langat hari ini.
Asma yang juga Pengasas dan Penaung SAC berkata, ketika dia melawat sebuah rumah mangsa banjir yang dikenali Raja Hanasah, dua buah al-Quran langsung tidak dibasahi air dan berada dalam keadaan elok.
“Pengalaman Puan Raja Hasnah yang sungguh menakjubkan di mana dua buah al-Qurannya tidak dibasahi air walaupun paras banjir sudah mencecah bumbung rumah.
“Menurut beliau (Raja Hasanah), ayat terakhir yang dibaca sebelum berlakunya banjir adalah surah al-Quraisy,” katanya di laman Facebook hari ini.
Pada hantaran sama, Asma turut berkongsi kisah seorang lelaki dikenali Haji Saad yang sanggup bergadai nyawa demi menyelamatkan ahli keluarga walaupun bantuan daripada pihak luar masih belum diterima.

“Katanya, harta benda boleh dicari tapi tidak pada nyawa,” ujar lelaki itu kepada Asma.
Pada masa sama, Asma memberitahu pihaknya bersama beberapa agensi kerajaan lain telah membantu penduduk untuk mencuci kediaman dan kawasan yang terjejas dengan banjir
“Kawasan pembersihan yang pertama dilakukan adalah di surau kerana kebiasaannya ia menjadi tempat tumpuan mangsa-mangsa banjir berkumpul untuk berehat dan solat.
“Bantuan dari segi keperluan asasi turut diagihkan iaitu sebanyak 100 kit makanan, 50 kit mandian, 100 kit ibadah lelaki dan perempuan serta 50 kit tidur,” ujarnya.-K! ONLINE


Harith Iskander pindah mayat mangsa banjir, selamatkan bayi
Oleh HANISAH SELAMAT

21 Disember 2021, 3:30 pm
PETALING JAYA – Pelawak dan pengacara, Harith Iskander yang menjalankan misi menyelamat di beberapa lokasi di Lembah Klang berjaya mengeluarkan mayat mangsa banjir yang terperangkap di sebuah rumah, semalam.
Menerusi hantaran Instagram, Harith melakukan misi itu bersama Agensi Pengurusan Bencana Negara (Nadma) dan badan bukan kerajaan (NGO) kelolaannya, The Hope Branch.
“Ada banyak lagi yang anda dapat bayangkan. Kami bersama Nadma pergi ke rumah itu untuk mengesahkan (kematian) dan memindahkan mayat tersebut.
“Isteri saya, Dr. Jezamine Lim turut menyertai kami bagi membuat pengesahan berkenaan kematian mangsa.
“Semoga rohnya tenang di sana. Bencana ini benar. Ini adalah tragedi negara,” tulisnya dalam laman sosial peribadi.
Selebriti berusia 55 tahun itu antara individu yang aktif melakukan kerja amal sehingga mengambil inisiatif menubuhkan NGO bawah The Hope Branch sejak awal tahun lalu untuk menyalurkan bantuan lebih menyeluruh.

Terdahulu, pertubuhan berkenaan giat membantu keluarga yang terjejas teruk ketika situasi Covid-19 melanda hingga mengakibatkan ramai kehilangan pekerjaan dan punca pendapatan.
Malah golongan anak yatim, warga emas serta gelandangan turut mendapat perhatian pasukan tersebut menerusi agihan bekalan barangan makanan dan keperluan asas.
Menerusi hantaran lain, Harith turut memaklumkan pasukannya berjaya menyelamatkan ibu dan bayi yang terperangkap di tingkat atas sebuah rumah kedai selama dua malam.
“Ketika kami mendengar berita Kampung Baru Hicom yang masih lagi tenggelam, The Hope Branch terus mendapatkan bot, bawa pasukan sukarelawan ke sana.
“Situasi yang tidak dapat dibayangkan kerana gelap, kedalaman air sehingga 10 kaki di beberapa tempat, kereta dan van semuanya tenggelam.
“Seorang pemilik kedai membantu menunjukkan arah kepada bot kami ke rumah di mana wanita dan bayi itu terperangkap dan kami berjaya membantu mereka keluar dengan selamat,” tulisnya.
Selepas Shah Alam, The Hope Branch yang membeli bot penyelamat demi membantu mangsa terperangkap difahamkan bergerak pula ke Bukit Changgang, Banting yang ditenggelami air sejak semalam.
Dalam misi berkenaan, sukarelawan NGO itu yang bergabung dengan beberapa kumpulan lain turut membawa bekalan makanan dan keperluan untuk diagihkan kepada keluarga yang terjejas. – K! ONLINE


Percepatkan bantuan pasca banjir – Ismail Sabri
Oleh NOR AINNA HAMZAH

21 Disember 2021, 3:37 pm
JELEBU – Semua pihak dan agensi terlibat berkaitan banjir digesa untuk menyegerakan urusan bantuan pasca banjir seperti pembersihan rumah yang terjejas dan membaik pulih infrastruktur.
Perdana Menteri, Datuk Seri Ismail Sabri Yaakob berkata, walaupun tiada sebarang tempoh masa ditetapkan namun beliau menegaskan perkara berkenaan perlu dipercepatkan termasuk kelulusan daripada pusat pengurusan supaya bantuan dapat diberikan di sesuatu kawasan.
“Saya difahamkan daripada segi peraturannya, selepas banjir surut, untuk masuk balik ke rumah perlu maklum kepada pusat pengurusan bencana daerah sebab mereka akan pastikan dahulu kawasan itu selamat untuk dimasuki ataupun tidak.
“Harap perkara ini dipercepatkan, saya tidak mahu nanti kerana lewat memberikan kelulusan ia akan jejaskan daripada segi kemasukan mangsa ke rumah masing-masing, jadi kalau air banjir sudah tiada lagi, kebenaran boleh diberikan untuk mereka (mangsa) balik ke rumah masing-masing.
Beliau berkata demikian kepada pemberita selepas meninjau Pusat Pemindahan Sementara (PPS) di Dewan D’Sury, Kuala Klawang di sini hari ini.
Ia merupakan sebahagian daripada lawatan ke beberapa tempat di daerah ini yang turut terjejas teruk ekoran banjir yang berlaku baru-baru ini.

Beliau turut menyatakan, telah mengeluarkan arahan supaya agensi-agensi seperti bomba dan tentera, polis, serta majlis-majlis daerah yang mempunyai peralatan mencukupi supaya membantu percepatkan proses pembersihan.
“Kita tidak tetapkan jangka masa tetapi saya mahu kalau boleh, hari ini tiada lagi banjir, hari ini juga perlu dikeluarkan surat kebenaran dan juga pembersihan itu dilakukan,” katanya.
Sementara itu, Ismail Sabri berkata, beliau juga mahu bantuan sebanyak RM1,000 yang diperuntukkan kepada setiap satu keluarga yang terjejas juga dapat disalurkan dengan segera.
“Saya tidak mahu pembayaran perlu mengambil masa lama, saya tidak mahu selepas diumumkan timbul isu nama tidak lengkap dan sebagainya sehingga mangsa lambat menerima, sedangkan banjir besar ini sesetengahnya (mangsa) sehelai sepinggang sahaja, habis musnah semuanya, jadi bantuan kewangan itu sangat diperlukan,” katanya. -K! ONLINE


Warga emas dikhuatiri lemas ketika mandi sungai
Oleh ABDUL RASHID ABDUL RAHMAN

22 Disember 2021, 9:59 pm
RAUB – Seorang warga emas dikhuatiri lemas selepas dipercayai terjatuh ke dalam Sungai Cheroh di sini semalam.
Difahamkan dalam kejadian kira-kira pukul 7 malam itu mangsa, Por Kor Ming,79, pergi ke sungai berkenaan untuk mandi selepas kawasan rumahnya terputus bekalan air.
Penolong Pengarah Jabatan Bomba dan Penyelamat Malaysia (JBPM) Pahang, Ismail Abdul Ghani berkata, berdasarkan maklumat, mangsa disedari tiada rumah oleh anak saudaranya yang menghantar makanan.
“Pemeriksaan dilakukan di sekitar kawasan rumah mendapati ada kesan tergelincir di tebing sungai dan terdapat juga selipar serta gayung milik mangsa di
lokasi kejadian.
“Seramai lapan anggota bomba telah bergegas ke tempat kejadian bagi melakukan operasi mencari dan menyelamat,”katanya di sini hari ini.
Menurut Ismail, operasi pencarian dilakukan dengan menggunakan bot di sepanjang sungai dengan kaedah pencarian di permukaan.

Katanya, operasi pencarian dengan bantuan lima anggota polis dilakukan melibatkan kawasan sejauh kira-kira tiga kilometer dan mangsa belum ditemukan hari ini. – K! ONLINE


Gempar kereta terbakar di parkir pusat beli belah
Oleh ISKANDAR SHAH MOHAMED

22 Disember 2021, 9:56 pm
SHAH ALAM – Suasana di sebuah pusat beli belah di Setia Alam di sini, gempar apabila sebuah kereta terbakar di parkir premis itu, petang tadi.
Kejadian kira-kira pukul 4.50 petang itu melibatkan kereta jenis Proton Waja yang dipercayai mengalami kebakaran pada bahagian enjin.
Pengarah Bomba Selangor, Norazam Khamis berkata, pihaknya bergegas ke lokasi kejadian sejurus menerima panggilan kecemasan.
Katanya, operasi itu disertai sepasukan enam pegawai dan anggota dari Balai Bomba dan Penyelamat (BBP) Kota Anggerik.
Keadaan enjin kereta tersebut
“Setibanya di lokasi, anggota kita bersama sebuah jentera bomba segera bertindak memadamkan kebakaran itu.
“Ia melibatkan 40 peratus kebakaran dan berjaya dipadamkan sepenuhnya,” katanya ketika dihubungi malam tadi.

Tambah Norazam, kejadian itu tidak melibatkan mangsa dan pemandunya sempat keluar dari kereta tersebut.
Terdahulu, tular satu video berdurasi 49 saat memaparkan beberapa individu sedang memadamkan kebakaran kereta itu dengan menggunakan alat pemadam api.
Kejadian itu berlaku di kawasan parkir berbumbung pusat beli belah tersebut dan tidak melibatkan kenderaan lain. – K! ONLINE


7,500 pek makanan untuk sukarelawan, mangsa banjir
Oleh KOSMO!

22 Disember 2021, 10:08 pm
KUALA SELANGOR – Sukarelawan yang terdiri daripada Pemuafakatan Persatuan Penduduk Puncak Alam dengan kerjasama Maahad Tahfiz Ismail di sini berganding bahu menyediakan 7,500 pek makanan yang dihantar kepada sukarelawan dan mangsa banjir di sekitar Lembah Klang bermula petang kelmarin.
Program yang ditaja sepenuhnya oleh Puncak Niaga Holdings berhad (PNHB) itu dilaksanakan di Maahad Tahfiz Ismail.
Bermula semalam, sebanyak 1,500 pek makanan disediakan bagi edaran kepada sukarelawan dan mangsa banjir di beberapa kawasan di Lembah Klang untuk makan malam.
Pada hari ini pula, 3,000 pek makanan disediakan untuk makanan tengah hari dan malam, manakala 3,000 pek makanan lagi akan disediakan untuk makanan tengah hari dan malam esok.
“Kita maklum ramai sukarelawan dari seluruh negara telah datang ke Lembah Klang bagi menghulurkan bantuan.
“Mereka cuma datang dengan membawa peralatan untuk digunakan dalam misi menyelamat.

“Mereka perlukan tenaga untuk terus melaksanakan misi-misi itu. Program yang warga Puncak Alam dan Maahad Tahfiz Ismail lakukan untuk tiga hari ini adalah sebagai penghargaan bagi membalas jasa baik mereka yang bertungkus-lumus melaksanakan misi ini,” kata Pengerusi PNHB, Tan Sri Rozali Ismail dalam satu kenyataan hari ini.
Ketika menerima bantuan pertama PNHB di Dengkil, Menteri Pembangunan Wanita, Keluarga dan Masyarakat, Datuk Seri Rina Harun telah menyerahkan sumbangan itu.
Menurut Rina, pek-pek makanan yang diterima tersebut diedarkan di kawasan Dengkil dan juga di perkampungan Orang Asli di Bukit Gadong yang turut terjejas banjir. – K! ONLINE


Jokowi lega vaksinasi kanak-kanak 6 hingga 11 tahun capai 1 juta dos
Oleh KOSMO!

22 Disember 2021, 9:00 pm
JAKARTA – Presiden Indonesia, Joko Widodo (Jokowi) memaklumkan bahawa pemberian vaksin Covid-19 yang pantas kepada kanak-kanak berusia 6 hingga 11 tahun sudah mencecah satu juta dos, lapor saluran berita Liputan6 hari ini.
‘’Hari ini (semalam), satu juta dos vaksin telah disuntik kepada kanak-kanak berusia 6 hingga 11 tahun. Kepantasan yang sangat baik. Alhamdulillah,’’ kata Jokowi semasa berucap pada Pembukaan Muktamar Nahdlatul Ulama (NU) Ke-34 yang disiarkan di saluran Youtube ‘Sekretariat Presiden’.
‘’Ini adalah kerja yang sangat rumit dan kompleks termasuk keperluan membawa bekalan vaksin di dalam kotak penyejuk ke tempat yang sangat sukar di pegunungan dan pulau-pulau kecil menggunakan bot serta motosikal,’’ jelasnya.
Daripada jumlah keseluruhan 263 juta suntikan di Indonesia, 73.9 peratus adalah dos pertama manakala suntikan dos kedua mencecah 51.8 peratus.
‘’Kami berharap segera dapat mengejar angka 70 peratus bagi suntikan dos kedua supaya wabak ini tidak berebak ke mana-mana lagi,’’ tambahnya.
Pada sisi lain, Jokowi mengingatkan semua pihak agar terus berwaspada khususnya terhadap varian Omicron Covid-19 dengan sejumlah 83,000 kes dicatatkan di seluruh dunia, termasuk Indonesia.

Menerusi pemberian vaksin untuk kanak-kanak berusia 6 hingga 11 tahun yang dijalankan secara berperingkat, fasa pertama akan dijalankan di daerah dengan kriteria perlindungan vaksinasi satu dos melebihi 70 peratus dan lebih 60 peratus untuk warga emas.
Berdasarkan data, sebanyak 8.8 juta penduduk dari 108 daerah telah memenuhi kriteria tersebut.
Sebanyak 6.4 juta dos vaksin Sinovac akan digunakan sehingga akhir Disember 2021 dan pada tahun 2022. Menurut perancangan, 58.7 juta dos vaksin untuk 26.5 juta kanak-kanak berumur 6 hingga 11 tahun diperlukan – Agensi


Banjir: KAPB tawar bantuan kepada ahli yang terjejas
22 Disember 2021, 10:57 pm
PETALING JAYA – Koperasi Amanah Pelaburan Berhad (KAPB) menawarkan bantuan kepada ahli-ahlinya yang terjejas dalam bencana banjir bagi meringankan beban mereka.
Pengerusi Eksekutif dan Pengasasnya, Datuk Ilyas Mohamed berkata, pihaknya berdukacita dan bersimpati terhadap kesemua mangsa yang terlibat dalam bencana yang melanda negara ketika ini.
“Kami sentiasa prihatin terhadap permasalahan serta musibah yang menimpa ahli-ahli KAPB.
“Justeru, atas sikap kemanusiaan dan rasa prihatin, KAPB berbesar hati terpanggil untuk menawarkan bantuan kepada ahli-ahli KAPB yang terjejas dalam bencana ini bagi meringankan beban mereka,” katanya dalam satu kenyataan di sini hari ini.
Tambahnya, bagi ahli-ahli yang terjejas dan menjadi mangsa bencana banjir kali ini boleh menghubungi talian 03-2711 0050 atau 03-2711 0051 atau melayari laman web http://www.kapb.com.my/. – K! ONLINE


Kereta rakyat rosak tengah jalan, Putera Arab hadiahkan kereta baharu
Oleh KOSMO!

22 Disember 2021, 8:30 pm
RIYADH  – Kisah seorang lelaki yang diberikan hadiah berupa sebuah kenderaan jenis Toyota Hilux oleh Putera Arab Saudi menjadi tular di media Arab Saudi baru-baru ini, lapor akhbar Gulf News semalam.
Gabenor wilayah Asir, Putera Turki bin Talal Al Saudi memberikan kenderaan itu kepada seorang lelaki selepas beliau terlihat lelaki itu berdiri di tengah sebatang jalan di Mahayel, Asir kerana keretanya rosak.
Putera Turki kemudian meletak kenderaannya di sebelah kenderaan lelaki tersebut dan bertanya kepadanya sekiranya dia mempunyai kereta lain untuk digunakan. Lelaki itu menjawab tiada.
Putera Turki kemudian membawa lelaki itu ke sebuah bilik pameran kereta dan membelikannya sebuah kereta jenis Toyota Hilux.
Beliau menyerahkan kunci dan memberitahu kepada lelaki itu bahawa kereta itu kini menjadi miliknya.
Foto insiden tersebut kemudiannya dikongsikan menerusi platform media sosial dengan orang ramai memuji sikap murah hati Putera Turki. – AGENSI


Kes rumah tangga kakitangan kesihatan disiasat
Oleh MOHD SHARKAWI LONDING

22 Disember 2021, 9:45 pm
JOHOR BAHRU – Jabatan Kesihatan Negeri Johor (JKNJ) sedang melakukan siasatan berhubung insiden membabitkan isu rumah tangga penjawat awam sebuah klinik kesihatan di negeri ini yang tular sejak kelmarin.
Pengarah JKNJ, Datuk Dr. Aman Rabu dalam satu kenyataan berkata, pihaknya mengambil maklum berhubung isu yang tular di media sosial berkaitan rumah tangga kakitangan sebuah klinik kesihatan.
“Perkara itu dianggap sebagai satu yang serius kerana ia melanggar Etika dan Integriti Penjawat Awam mengikut Peraturan-Peraturan Pegawai Awam (Kelakuan dan Tatatertib) 1993.
“Sehubungan itu, JKNJ sedang menjalankan siasatan untuk tindakan lanjut. Kita juga memandang berat tindakan yang diambil oleh pihak pengadu dalam menyebarkan isu berkenaan di media sosial,” katanya dalam kenyataan hari ini.
Sejak kelmarin, isu membabitkan seorang pegawai perubatan di sebuah klinik kesihatan sebuah daerah dipercayai di Mersing tular di media sosial.
Ini susulan isterinya yang juga pegawai kesihatan mendedahkan kelakuan curang suaminya itu secara terbuka di media sosial.

Menerusi video yang tular itu, isteri kepada pegawai kesihatan berkenaan berjaya membongkar hubungan sulit suaminya dengan seorang wanita lain, sebelum dia mendakwa diceraikan di hadapan wanita yang menjalinkan hubungan sulit dengan suaminya.- K! ONLINE